3 Aliran Pemikiran Ketika Kejatuhan Uthmaniyah

Selepas kemuncaknya pemerintahan Turki Uthmaniyah di
ketika Sultan Sulaiman Al-Qanuni, maka selepas itu tiada lagi khalifah yang
begitu utuh dalam pemerintahan mahupun penaklukan yang baru. Khalifah selepas
Sultan Sulaiman dianggap lemah dan tidak mampu membawa Turki Uthmaniyah ke
tahap yang lebih tinggi, malah empayar yang menakluk 3 benua ini beransur-ansur
jatuh.

Disebabkan mengalami kemunduran, maka Turki
Uthmaniyah telah melakukan pelbagai pembaharuan terutama dalam sistem
pemerintahan monarki menjadi pemerintahan yang punya perlembagaan (konstitutional).
Bermula dari sinilah sebenarnya yang menjadi objek setiap gerakan baharu di
Turki. Walaupun dilihat setiap tujuan pembaharuan itu adalah sama, tetapi
berbeza dalam banyak hal. Perbezaan dapat dilihat dari segi dasar pandang dan
idea perubahan. Dengan ada perubahan ini, boleh dikatakan kerajaan Turki
Uthmaniyah dibahagikan kepada 3 kelompok pemikiran iaitu aliran barat
(Westernisme), aliran islamis (Islamisme) dan aliran nasionalis (Nasionalisme).

Kita perlu tahu bahawa Turki Uthmaniyah telah
menjadi lemah saat Sultan Sulaiman menyerahkan tampuk pemerintahan kepada
anaknya. Sultan Selim II. Dengan kekalahan dalam banyak perang serta kehilangan
kekuasaan pada wilayah naungan, maka ini menjadikan Turki Uthmaniyah bukan lagi
empayar yang digeruni malah kedaulatannya telah dicabar.

Walaupun begitu, usaha untuk memulihkan Turki
Uthmaniyah telah dilakukan oleh Sultan Ahmad III (1703-1730) yang dikenali
sebagai pembaharuan sebelum Era Permodenan. Tetapi usaha ini tidak disokong
penuh oleh ulama dan tentera yang akhirnya menemui kegagalan. Usaha seterusnya
dilakukan oleh Sultan Mahmud II (1807-1839). Sultan Mahmud II adalah sultan
yang berjaya merubah tradisi aristokrasi (bangsawan) dengan mengambil sikap
demokratis. Baginda juga terkenal sebagai sultan pertama yang memisahkan urusan
agama dan urusan dunia yang kita gelar Sekular.

Kejatuhan Turki Uthmaniyah menyebabkan mereka tidak
percaya bahawa asas empayar mereka bermula dari Osman I adalah undang-undang
Islam dan urusan agama yang tidak dipisahkan dengan urusan dunia. Kiblat mereka
yang sebelum ini diletakkan prinsip agama telah diubahkan kiblatnya kepada
Eropah. Padahal Eropah itu sebelumnya mempelajari segala ilmu itu dari Islam.
Usaha usaha pembaharuan terus dilakukan oleh golongan intelektual iaitu        Tanzimat
(1834-1871). Tujuan gerakan ini adalah untuk mereformasikan sistem
pentadbiran, ekonomi, pendidikan dan kebudayaan.

Seterusnya, gerakan pembaharuan diteruskan oleh
gerakan Utsmani Muda dan Turki Muda. Tujuan utama dua gerakan ini adalah untuk
merubah pemerintahan sedia ada kepada pemerintahan konstitutional.

Mari kita berbalik semula kepada 3 aliran pemikiran
di atas tadi.

WESTERNISME

Aliran ini menunjukkan bahawa ada sebilangan
golongan intelektual yang mahu membaratkan kerajaan Turki Uthmaniyah. Aliran
barat ini beranggapan bahawa dunia barat telah mencapai puncak kemajuan dan
berhasil mengembangkan teknologi dan ilmu. Mereka juga tela meninggalkan
tradisi yang dianggap kolot termasuklah tradisi keagamaan yang tidak sesuai
dengan perkembangan zaman.

Pada pandangan mereka, jika Turki Uthmaniyah nak
maju, maka mereka perlu berkiblatkan barat dan meninggalkan tradisi tradisi
lama kerana pada mereka kerana tradisi lama inilah yang menjadikan Turki
Uthmaniyah makin mundur.

Menurut Dr Abdullah Jewdat, seorang tokoh
Westernisme yang mendirikan Perkumpulan Persatuan dan Kemajuan, dia mengatakan
bahawa kerajaan Utsmani bukanlah perlu mengubah sultan (sistem pemerintahan) tetapi ubah pada sistem sosialnya.
Bagi dia,  kelemahan kerajaan Utsmani dan
seluruh rakyatnya terletak pada kejahiliyahan, kemalasan, kepercayaan yang
sangat kuat pada tahyul, juga terlalu patuh pada “ulama bodoh” yang dianggap
semua ajarannya benar belaka.

ISLAMISME

Aliran ini agak keras menentang Westernisme. Aliran
ini terdiri dari tiga kelompok. Kelompok yang pertama adaah kelompok kecil dan
kelompok ini tergabung dalam Jamiyah Ilmiyah al-Islamiyah yang memiliki cetak
Bayan al-Haq sebagai media untuk menentang segala idea barat. Polemik yang
muncul diantara kelompok ini dengan Barat adalah berkaitan poligami dan
fotografi, bagi kelompok ini menganggap fotografi adalah perkara yang membawa
kekufuran.

Kelompok kedua dari Islamisme dipimpin oleh Said
Nursi (1867-1960), dimana kelompok ini mengkehendaki penggerak suatu
pemerintahan yang mengamalkan syariat sebagai perlembagaan. Mereka juga mahu
syariat sebagai satu-satunya hukum bagi seluruh rakyat, menganggap majority
penduduk adalah Islam.

Kelompok ketiga ini adalah kelompok yang kuat dalam
aliran ini iaitu kelompok shirat
al-mustaqim, tokoh utama dalam kelompok ini adalah Mehmed Akif (1870-1936).
Sebagaimana kelompok sebelumnya, mereka menentang membezakan urusan agama dan
urusan dunia. Mereka juga menentang fahaman yang menyamakan golongan lelaki dan
wanita.

Menurut Mehmed Akif, untuk kerajaan Utsmani terus
kuat tidak perlu mengambil kebudayaan Barat secara menyeluruh. Ia menolak keras
bahawa kelemahan umat Islam bukan kerana agamanya. Ia juga menolak bahawa agama
adalah penghalang dan melambatkan kemajuan.

Aliran Islamisme ini boleh dikatakan perjuangan
untuk meletakkan syariat dalam setiap inci kehidupan. Yang dimaksudkan syariat
oleh mereka bukanlah yang terdapat al Quran dan Hadis, tetapi yang terdapat
dalam kitab Fiqh.

NASIONALISME

Aliran yang paling akhir ini adalah Nasionalisme. Ia
merupakan idea Nasionalis Turki yang lahir di Turki sendiri. Aliran ini muncul
berikutan kegagalan dua aliran sebelumnya iaitu Westernisme dan Islamisme.
Bukan lagi rahsia bahawa Turki Utsmani memiliki kawasan yang luas dan mempunyai
pelbagai bangsa dan agama di dalamnya.

Permulaan aliran ini bermula dengan persamaaan agama
(millet), di mana semua orang Muslim, baik Eropah, Turki, Arab dan bangsa lain
merupakan satu kelompok bangsa. Salah satu tokoh mereka adalah Zia Gokalp
(1875-1924), di mana menurut pandangan beliau nasionalisme didasarkan bukat
atas suatu bangsa (race), sebagaimana diyakini oleh Pan Turkisme, tetapi atas
kebudayaannya. Menurutnya, kebudayaan dan peradaban berbeza sama sekali. Dengan
demikian, Turki di bawah Utsmani merupakan satu uni nasional tersendiri dan
Turki Rusia pula merupakan satu unit nasional tersendiri. Baginya,
kebudayaanlah yang membezakan satu bangsa dengan bangsa yang lain.

Mungkin 3 aliran ini agak berat untuk difahami
tetapi kita perlu tahu bahawa 3 aliran ini juga sedang berlegar di dalam sistem
pentadbiran Malaysia, malah sehingga menjadi polemik yang membawa kepada
perpecahan.

Begitulah apabila undang undang Allah dipisahkan
daripada kehidupan. Maka akan muncul pelbagai aliran pemikiran yang asalnya
hanya satu. Sistem pemikiran kelahiran manusia sentiasa punya kelemahan yang
tak dapat disempurnakan melainkan sistem Allah yang diguna pakai oleh kerajaan
Islam di zaman keemasan dahulu.

#NastiaUmmah

RUJUKAN :

1. Nasution, Harun. 1988. Pembaharuan dalam Islam,
Sejarah Pemikiran dan Gerakan. Jakarta: Bulan Bintang

2. Taufiqurrahman, 2003. Sejarah Sosial Masyarakat
Islam. Surabaya: Pustaka Islamika.

3. Niyazi Berkes, 1964. The Development of
Secularism in Turkey. Montreal: McGill University Press.


Buat Apa Belanja Untuk Pertahanan Sebab Malaysia Nak Berperang Dengan Siapa?

Cuba baca tangkapan layar kat bawah:

Tiada masalah kalau ingin berasa selesa dengan status quo sekarang. Tetapi jangan sampai remehkan hal pertahanan. Satu dunia sekarang tergantung tanpa tali dengan kerenah kuasa-kuasa besar yang belum tentu ‘waras’ pada masa akan datang. Percaya atau tidak, inilah realiti pahit yang ditelan Rusia pada tahun 1904.

Sekitar zaman tu, Rusia sedang gigih berbelanja untuk memodenkan negara. Banyak jentera perindustrian mereka cuba bina. Kilang tumbuh bagaikan kulat selepas hujan. Landasan kereta api berselirat sana sini untuk mengangkut barangan demi produktiviti negara. Macam biasa, tender dibuat secara tertutup yang menyebabkan ketirisan.

Pandangan Tsar Nicholas II dan kerajaan baginda masa tu mudah: Rusia kena setaraf dengan Barat (Hickey, 2011). Limpahan daripada industri boleh digunakan untuk belanja benda lain. Dasar ekonomi sebegini memang logik. Tetapi itulah – kalau negara terlalu fokuskan ekonomi, padahnya adalah pada pertahanan. Segala sistem dan peralatan ketenteraan kena ‘tunggu’ kerajaan dapat untung hasil perindustrian dulu.

Negara sendiri boleh tunggu. Tetapi musuh akan tunggu tak?

Jepun Bertukar Wajah

Pada awal abad ke-20, Rusia sedang cuba melawan imperialisme Barat. Rusia berpendapat Jepun juga pegang pada pendirian sedemikian. Imperialisme Barat terlalu kuat. Jadi lebih baik berganding bahu. Namun Jepun pula berpendapat zaman Rusia sudah tamat. Dan Rusia pula semakin berpengaruh di Korea dan Manchuria (History, 2018). Jepun tak suka benda ni.

Jadi sekitar tahun 1901, pengatur strategi sudah mula mencari kelompangan untuk menyerang Rusia. Dan pada Februari 1904, mereka melancarkan serangan mengejut yang Rusia betul-betul tidak sangka. Ini yang saya ingin tekankan: ketidaksangkaan.

Rusia memastikan sempadan baratnya kukuh kerana takut musuh Eropah mudah tembus. Tetapi tiada angin tiada ribut, dengan sistem perisikan serba serbi lemah, sempadan timur mereka lemah.

Tiada Dana Yang Mencukupi

Sebab apa sempadan timur lemah? Macam pelik. Amerika Syarikat zaman sekarang selamba saja kuatkan perairannya dengan Fleet Forces Command dan Pacific Fleet masing-masing menjaga kedaulatan negara di lautan Atlantik dan Pasifik. Siapa nak serang mereka? Siapa yang berani buat gila serang Amerika? Takkan ada musuh cukup kuat yang mampu menyerang Tanah Besar Amerika. Tetapi itu tidak menjadi penghalang untuk mereka kukuhkan sistem pertahanan.

Rusia pula over-focus sempadan barat, tanpa penekanan serius di sempadan timur. Lebih teruk, infrastruktur logistik yang menghubungkan Saint Petersburg ke Vladivostok juga sangat teruk. Akibatnya, Tentera Rusia di Sempadan Timur ibaratkan “tentera negara lemah” yang diasak Jepun secara bertubi-tubi. Tentera Rusia tidak mudah datang membantu secara konsisten.

Jadi ini kita kena fokus dalam aspek negara. Jika musuh menyerang sini, kita boleh tahan tak. Jika musuh menyerang situ, macam mana? Sebab itu perlu perbelanjaan tinggi untuk pertahanan. Taburan senjata untuk blok-blok pertahanan empayar Rusia tidak sekata. Benda ni Jepun dah perasan selama beberapa tahun. Maka mereka terus menyerang.

Dunia Politik Abad Ke-21

Memang betul bekalan makanan negara penting. Kami sendiri ada cabang makanan seperti Kebun Kita yang nekad membantu negara dari segi jaminan makanan. Namun situasi ini adalah seperti bertanya, “mana lagi penting – makan atau minum?” Atau “mana lagi penting – isteri atau anak?” Soalan-soalan ini tidak bangang, ya. Kalau musuh serang, soalan tersebut boleh jadi realiti.

Ukraine sudah bayar padah yang pedih kerana berpuluh tahun membangang dalam keselesaan. Perang Rusia-Ukraine ni mendedahkan ‘kebodohan politik’ yang memamah republik tersebut sejak kemerdekaan. Banyak benda mereka alami. Pada 7 Mac 2022, Tentera Rusia berada 70 kilometer dari Kyiv.

Di sini, ada sepasang suami isteri yang diserang tentera Chechnya: si isteri dirogol; si suami ditembak mati. Maka situasi ini menampakkan dengan jelas padah menanti kalau kita sengaja biar negara lemah. Musuh takkan tunggu kita kuatkan negara. Dan Rusia tak sangka Jepun pada tahun 1905 akan jadi musuh yang memalukan mereka. Sampai sekarang Rusia agak ‘berat’ nak ajar anak murid mereka pasal kekalahan dalam Russo-Japanese War ni tau.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia

RUJUKAN:

Hickey, M. (2011). Competing Voices from the Russian Revolution. ABC-CLIO. Halaman 6.

History. (2018, Mac 23). Russo-Japanese War.


Kerjaya Sin Eater Di Eropah Pada Abad Ke-17 Masihi

Sekitar abad ke-17 hingga 19, usah terkejut melihat kelibat orang aneh datang ke rumah si mati sekitar England, Wales dan Scotland. Lagi pelik bila melihat mereka makan makanan yang diletakkan di atas badan si mati atau dipegang oleh mayat. Orang pelik inilah yang digelar Pemakan Dosa atau Sin Eater kerana kononnya mereka menyerap dosa si mati dengan makan makanan pada mayat.

Tidak diketahui bila tradisi pemakan dosa ini bermula. Ada yang mengatakan ia berlaku selepas peristiwa penyaliban Jesus, tradisi Yahudi yang mengatakan dosa muncul pada kambing atau doa orang miskin sebagai tukaran sedekah yang dibuat orang kaya. Yang pasti, ritual ini dikatakan bermula pada abad ke-17 dengan si pemakan dosa diberi sedikit upah.

Apabila berlakunya kematian – kebiasaannya yang tidak dijangka di rumah, si pemakan dosa akan dipanggil oleh waris si mati. Mereka akan dibayar sedikit wang sebelum waris membawa mereka kepada mayat. Pemakan dosa kemudiannya duduk, menghadap pintu dan makan makanan yang ditinggalkan pada mayat  sambil disaksikan para waris.

Setelah makan, si pemakan dosa memberitahu mayat bahawa dia tidak lagi dibebani dosa, tidak mengganggu keluarganya dan pergi ke syurga dengan aman. Selepas itu, si pemakan dosa akan diusir oleh waris sambil dicerca mereka.

Walaupun tugas mereka dianggap memberi kelegaan kepada waris si mati, ia tidak semestinya disukai oleh orang ramai. Ini kerana kebanyakan yang menjadi pemakan dosa ialah golongan miskin dan kaki botol – kelompok yang selalunya dianggap pariah dalam masyarakat. Bukan itu saja, pekerjaan mereka ini turut dipandang hina oleh gereja.

Tetapi sesetengah pemakan dosa tidak didorong oleh faktor kewangan. Bagi pemakan dosa terakhir di Britain Richard Munslow, dia melakukannya sebagai cara menangani kesedihan selepas kehilangan tiga orang anak yang dikasihinya. Selepas Munslow meninggal dunia pada 1906, amalan pemakan dosa juga mati bersamanya.

Begitupun, itu bukan bermakna amalan pemakan dosa tidak wujud dalam budaya bangsa-bangsa lain di seluruh dunia. Di China misalnya, dosa si mati dipindahkan secara ritual pada makanan sebelum dimakan oleh waris si mati. Pada abad ke-20 di Bavaria, Jerman pula, waris meletakkan kek mayat pada si mati sebelum dimakan oleh saudara-mara.

Ada pula yang menjadikan amalan ini lebih halus dari segi perlaksanaannya. Di Itali, waris dan kenalan si mati makan sejenis biskut berbentuk tulang yang dipanggil ossi di morti atau tulang si mati. Di Jerman, upacara pengebumian diakhiri dengan Leichenschmaus atau jamuan pengebumian dan antara makanan yang dijamu ialah Zuckerkuchen atau kek gula.

RUJUKAN

Fraga, K. (2022, 10 Januari). The Bizarre History Of Sin Eaters, People Who Were Hired To Literally Consume The Misdeeds Of The Dead. All That’s Interesting.

Sumber gambar: The Print Collector/Print Collector/Getty Images


Sejarah Ringkas Jannisari

Sejak empayar Turki Uthmaniyah meluas dari Anatolia ke Eropah, bala tentera Eropah Kristian amat berusaha untuk menghentikan kemaraan tentera Uthmaniyah yang sukar dikawal. Apa yang jadikan empayar Islam ini mampu menggugat kekuatan tentera Eropah ialah wujudnya pasukan tentera elit bernama Janissari.

Janissari ditubuhkan pada tahun 1326 semasa pemerintahan sultan Orhan Bey. Pada awalnya pasukan ini merupakan pengawal peribadi pilihan sultan yang sangat setia. Tapi kemahiran tentera ini seperti ketangkasan, strategi perang mereka jauh lebih hebat dari tentera biasa.

Kehebatan tentera Janissari ini terbukti dalam peperangan melawan tentera Eropah seperti Pertempuran Kosovo (1389), Nikopolis (1396) dan Konstantinopel (1453). Kekuatan dan semangat juang Janissari yang berjihad menegakkan dunia Islam begitu menggerunkan sehingga apabila seorang tentera Eropah melihat tentera serban putih, bulunya tiba-tiba meremang dan datang keraguan untuk melawan tentera elit Uthmaniyah ini.

Tapi muncul kesilapan yang sultan lakukan sehingga tentera Janissari ini ‘naik kepala’ melawan sultan mereka sendiri, iaitu memasuki tentera elit dalam urusan pemerintahan dan pentadbiran melalui perlantikan sebagai orang penting kerajaan. Gara-gara perlantikan ini, Janissari mula menguasai tampuk pemerintahan dengan melantik dan turunkan sultan sesuka hati mereka, melaksanakan dasar negara, dan membunuh sultan yang tiddak mahu mengikut kehendak mereka.

Sultan Osman II (1618-1622) adalah sultan pertama yang dibunuh oleh Janissari sendiri kerana terhidu rancangan sultan ini untuk tukarkan pasukan tentera ini dengan merekrut tentera dari Asia. Padahal niat sultan Osman II hanya tukarkan mana-mana ahli pasukan Janissari yang bermasalah. Tentera Janissari juga sanggup menindas rakyat Uthmaniyah dengan merompak harta dan bernacam jenis jenayah lain kerana pada zaman pemerintahan Murad III (1574-1595) yang mencapai keamanan, Fasa keamanan inilah menyebabkan Janissari merasa rugi jika tidak berperang untuk dapatkan harta rampasan.

Masuk pemerintahan sultan Mahmud II (1808-1839), barulah baginda mengorak langkah bubarkan tentera Janissari selamanya dengan perancangan selama dua dekad. Bermula dengan pertempuran dahsyat antara Janissari dan Sipahi (kor tentera sultan yang berdendam dengan Janissari), sultan Mahmud II ambil kesempatan hancurkan berek tentera Janissari dengan tembakan peluru meriam, sehingga terbunuhnya 4,000 orang tentera Janissari. Saki-baki tentera Janissari telah ditangkap dan dihukum bunuh.

Dengan bubarnya tentera Janissari dengan mengantikan tentera elit baru bernama Tentera Kemenangan Muhammad, berakhirnya zaman penguasaan Janissari selama 500 tahun dalam tampuk pemerintahan Uthmaniyah. Begitulah kisah tentera elit yang menjadi parasit kepada sultan yang terlalu percaya.

Kalau korang peminat sejarah Turki, mari dapatkan UTHMANIYAH DI HUJUNG JARI ni. Kami berikan diskaun yang lumayan sempana tarikh 11.11 di Shopee! Jom beli sekarang: https://bit.ly/uthmaniyah


Gajah Yang Dihadiahkan Khalifah Harun Ar-Rashid Kepada Raja Eropah Terkenal

Sepanjang sejarah, hubungan antara penganut Islam dan Kristian bersifat rencam dan tidak seharusnya dinilai secara hitam dan putih semata-mata. Tidak dapat dinafikan, pada satu sisi kedua-duanya saling bercakaran khususnya di medan p3p3rangan.

Namun, sisi lain yang memperlihatkan hubungan mesra antara keduanya juga tidak patut dikesampingkan. Misalnya pada zaman Kekhalifahan Abbasiyah, Harun al-Rashid pernah mengirimkan hadiah berupa seekor gajah Asia kepada Charlemagne, maharaja Carolingian yang berfahaman Katolik.

Tanpa perlu diperjelaskan secara berjela, Harun al-Rashid merupakan antara khalifah yang unggul lantaran di bawah pemerintahannya, Baghdad mencapai kegemilangan yang tiada tolok bandingan – baik dalam hal ekonomi, kebudayaan, mahupun hubungan antarabangsa.

Antara lain, beliau pernah menyemai hubungan mesra dengan kerajaan China khususnya semasa pedagang-pedagang Muslim secara giat berulang-alik ke pelabuhan Kanton sekitar tahun 800 Masehi, tahun sama Charlemagne dimahkotakan sebagai maharaja.

Hubungan mesra juga terjalin antara Khalifah Abbasiyah dan Maharaja Carolingian, khususnya apabila Harun al-Rashid menghadiahkan seekor gajah bernama Abul-Abbas kepada Charlemagne.

Catatan-catatan perihal Abul-Abbas ini boleh dirujuk di dalam Annales regni Francorum (Sejarah Diraja Frankish). Bagaimanapun, tiada sumber dari pihak Abbasiyah dapat ditemui. Pemerihalan Abul-Abbas turut terkandung dalam karya Einhard (770-840 M), sejarahwan yang bertanggungjawab menulis biografi Charlemagne.

Menurut sumber-sumber yang dinyatakan di atas, gajah Abul-Abbas diberangkatkan dari Baghdad di tangan seorang wakil diplomat Carolingian yang bernama Isaac si Yahudi. Isaac merupakan sebahagian daripada rombongan yang diutus oleh Charlemagne bagi menghadap Khalifah Harun al-Rashid dalam sebuah misi diplomatik pada tahun 797 Masehi. Misi tersebut berjalan dengan lancar dan buktinya, Khalifah mengirimkan hadiah seekor gajah.

Walau bagaimanapun, hanya Isaac sahaja yang terselamat dalam perjalanan pulang dari Baghdad. Oleh kerana itu, beliau mengambil laluan pantai Mesir menuju ke Ifriqiya. Ketika tiba di Kairouan, Tunisia, beliau mendapat bantuan daripada Ibrahim ibn Aghlab, emir pertama Dinasti Aghlabiyyah. Dengan demikian, beliau pun berangkat ke pantai Mediterranean lalu mengharungi lautan tersebut bersama Abul-Abbas.

Pada bulan Oktober 801, mereka berdua tiba di Genoa dan meluangkan musim sejuk di Vercelli, Itali. Hampir setahun kemudian, atau tepatnya tanggal 1 Julai, Isaac dan Abul-Abbas tiba di kediaman Charlemagne yang terletak di Aachen.

Tentunya, kehadiran seekor gajah Asia setinggi 3 meter dan seberat lebih 4 tan  itu menggamit perhatian ramai warga Eropah. Justeru, bukan sedikit daripada mereka datang berbondong-bondong ke Aachen untuk menyaksikan haiwan tersebut.

Bagaimanapun, Abul-Abbas bukanlah satu-satunya hadiah yang dikirim oleh Khalifah Harun al-Rashid. Beliau turut menghadiahkan kendi emas, dulang emas, pakaian yang disulam kalimah tauhid, gading yang diukir, dan beberapa lagi hadiah lain. Sebahagian daripadanya masih boleh disaksikan pada hari ini di beberapa buah muzium di Eropah, antaranya Muzium Durham di England, Muzium Saint-Dennis di Perancis, dan muzium di Aachen sendiri.

Setiap hadiah ini diterima dengan tangan terbuka oleh Charlemagne, khususnya hadiah Abul-Abbas. Gajah tersebut bahkan dibawa oleh maharaja Carolingian itu bagi menyertai sebuah pert3mpvran menentang Godfrey of Denmark pada tahun 810 Masehi.

Cuma malangnya, dalam kempen ket3nt3raan inilah Abul-Abbas meninggal dunia di Lippinhem, yang lokasinya dipercayai terletak berhampiran bandar Wessel, Jerman. Dengan demikian, tamatlah riwayat gajah yang menjadi saksi hubungan mesra antara dua tokoh agung di zamannya.

TERJEMAHAN:

Islamic History. (23 Oktober 2020). Relations between Christians and Muslims have always been distinct and cannot be summed up in military confrontations [Facebook Update]. Retrieved from URL: https://www.facebook.com/goislamichistory/posts/129646768895038


Kenapa Drama Itaewon Class Sangat Dekat Dengan Sejarah Penubuhan The Patriots?

Aku baru jer habis binge Itaewon Class dalam sehari dua ni. Dan betapa aku merasakan kisahnya sangat dekat dengan aku sebab kisah pengasas pub dalam cerita ni menghampiri kisah kami kat The Patriots

Watak utama dia Park Saeroyi seorang yang memiliki passion untuk bangunkan pub dia. Dia berhasrat untuk naikkan pub dia jadi pub nombor 1 Korea dan francaiskan brand dia. Tapi masalahnya si Saeyori ni dia seorang yang terlalu idealis dan tak ada pengetahuan dalam industri pub Korea. Yang dia ada hanyalah passion.

Perkara ni mengingatkan aku pada aku dan abang Jamalee masa 2015 dulu. Aku dengan abang Jamalee ada passion, kami ada matlamat nak jadikan Patriots Publishing yang pada waktu tu merupakan TP Press menjadi syarikat penerbitan buku yang disegani.

Kami bermula dengan menjual Kitab Tamadun Melayu. Tapi sales kami tak memberangsangkan, banyak duit keluar dari masuk. Nak buat bisnes macam mana kalau asyik rugi? Semuanya sebab kami takde pengetahuan dalam industri buku negara.

Seperti Saeyori dalam drama Korea ni, awal dia bangunkan pub dia penuh dengan kerugian semata-mata. Hanya apabila masuk seorang watak heroin cerita ni, iaitu Yiseo, yang ada kepakaran dalam industri pub Korea, barulah pub tu mula bangkit sebab ilmu yang Yiseo ada.

Situasi kami macam tu jugak. TP Press terpaksa ditidurkan untuk 2 tahun sebab tak mendatangkan untung kepada kami. Hanya apabila kemasukan Syazrul Aqram yang pernah membangunkan syarikat buku dia sendiri iaitu Terfaktab, baru semuanya berubah.

Seperti mana Yiseo telah mengubah branding pub Saeyori, begitu jugak Aqram. Dia kritik gaya persembahan buku kami, dia kritik cover buku kami, dia kritik yang kami takde housestyle kami sendiri. Aqram telah memberi nafas baru dan jugak imej housestyle PP yang kau kenal hari ni.

Kebetulan dalam drama ini, Yiseo ni seorang social media influencer yang telah promosikan pub Saeyori sehinggakan mula dikenali. Kami ada TP yang kami dah bangunkan sejak 2013 sebagai senjata marketing terhebat. Masa tu dah capai 100k pengikit. Tapi tak cukup kalau buku pertama kami datang dari penulis yang orang tak kenal. Kena ada influencer terbitkan buku dengan kami bagi orang kenal kami. Sebab semuanya risiko.

Masa tu aku rapat dengan Ayman Rashdan Wong, dan Ayman tengah naik kat FB. Ayman jugak dah dapat banyak lamaran daripada pelbagai penerbit hebat masa tu. Terus terang kami cakap, masa tu takde satu sen pun dalam poket seluar kami. Duit yang ada untuk bayar untuk operasi opis TP kat Ampang tu yang saiznya separuh dari store opis baru kami hari ni kat Wangsa Maju.

Jadi, kami memang perlukan Ayman. Sebab nak print buku, kau kena ada at least RM5000 dalam tangan, tak termasuk kos bayaran editor, designer, layout designer dan staff-staff yang lain. Kami perlukan duit asap. Ayman, selaku seorang sahabat, sanggup mempertaruhkan manuskripnya untuk kami terbitkan. Padahal dia boleh jer hantar kat syarikat penerbitan buku yang lain, tapi dia memilih kami yang setahun jagung ni.

Kami percaya Ayman jer ada nama yang cukup besar untuk pastikan yang buku yang kami jual licin dalam waktu yang sangat singkat untuk pastikan kami ada sebuah duit yang diperlukan. Jadi, apa yang kami buat untuk pastikan buku kami berjaya dicetak dan dijual tanpa kami guna satu sen pun modal?

Pertaruhan pertama kami ialah pra-tempah buku. Setahu aku waktu tu, kami orang pertama di Malaysia yang buat pra-tempah buku. Sasaran waktu nak dapatkan RM 2500 untuk bayar duit deposit printing baru buku kami dah siap cetak. Matlamat kami ialah bila pra-tempah tamat yang kami bukak 2 minggu, buku sampai ke tangan kami dan boleh kami sebarkan.

Alhamdulilah, seminggu bukak tempahan, buku habis dijual dek pengaruh social media influencer macam Ayman Rashdan Wong. Sama macam drama Korea Itaewon Class ni, Yiseo punya pengaruh di sosial media membuatkan pub tadi mencanak naik jualannya. Duit bayar printing, gaji pekerja, semua dapat dalam seminggu. Malah ada baki untuk cetak semula DTT dan print next buku kami.

Sales kami naik mencanak sebab pengaruh Ayman membolehkan kami bayar gaji designer macam Rasydan yang sanggup mempertaruhkan masa depannya bekerja dengan kami yang takde apa pun.

Ye, cover-cover cun kami, logo power kami, semuanya hasil tangan Rasydan. Rasydan ni pun masa tu baru habis belajar kat UiTM. Satu pertaruhan jugaklah sebab dia takde pengalaman dalam bidang penerbitan.  Tapi pertaruhan kami berjaya sebab Rasydan ni permata sebenarnya. Hari ni dia jadi Art Director untuk Patriots Publishing.

Kami juga mampu hire beberapa orang kru untuk handle penghantaran dan customer services. Salah seorang daripadanya aku panggil Gulam. Masa tu dia ada masalah dengan teksi yang terganggu dek kemunculan Grab.

Jadi, memang macam orang mengantuk disorong bantal bila tawaran untuk dia bersama kami. Dan kerajinan dia dan dedikasinya untuk syarikat sangat hebat. Dengan motor cabuk dia tu, dia angkut lebih 1000 buku nak dihantar ke pejabat pos.

Masa tu yang jadi editor buku ni aku. Ini pengalaman aku jadi editor buku. Nak hire editor duit tak cukup. Tapi aku memang dah tulis banyak buku, jadi adalah sikit pengalaman. Alhamdulilah, suntingan buku pertama aku ni takde masalah sangat. Selebihnya ialah sejarah.

Patriots Publishing yang dulu bermula sebagai sebuah enterprise dah jadi Sendirian Berhad. PP pula ialah anak syarikat milik Patriots Holding yang lebih besar yang memayungi anak syarikat kami yang lain.

Hari ni dah ada 20 orang staff yang bekerja dengan kami. Opis kami 3-4 kali ganda lagi besar dari opis kami yang pertama macam dalam gambar. Kami ada warehouse kami sendiri yang simpan semua judul-judul buku baru kami. Kami dah ada lebih 20 judul diterbitkan. Kami dah masuk pasaran Korea Selatan dan Thailand. Buku kami ada di lebih 50 kedai buku diseluruh Malaysia.

Dalam Itaewon Class, pub tu dah membesar jadi sebuah syarikat makanan nombor satu Korea. 5 member paling asas masa penubuhan pub, yang dulu kerja diaorang jadi pelayan, cheff dan cashier dah jadi director syarikat yang membesar.

Kami tak sampai macam tu lagi. Tapi kami berimpian ke arah situ. Staff-staff dan penulis yang setia bersama kami akan memiliki saham dalam syarikat kami. Setiap orang akan mendapat ganjaran.

Tapi yang penting, tanpa pertaruhan awal kami ini, Patriots Publishing tak akan jadi sebesar hari ini. Dan betapa ianya bermula dengan kepercayaan antara satu sama lain.

Helmi Effendy,
Pengasas bersama The Patriots dan Patriots Publishing.


Apa Asas Tuntutan Filipina Ke Atas Sabah

Ada terbaca orang kata kalau Filipina claim Sabah, Malaysia pun boleh claim Mindanao sebab pengasas Kesultanan Sulu orang Johor. Sulu pernah menguasi sebahagian Mindanao.

Boleh ke? Tak boleh.

Tuntutan Filipina tak lah merepek malah ada asasnya. Cuma asas Malaysia lagi kuat.

Dalam undang-undang antarabangsa, tempat lahir pengasas sebuah kerajaan tak diiktiraf sebagai asas untuk menuntut mana-mana wilayah.

Nak tuntut hak sesebuah wilayah, penuntut kena tunjukkan dia ada “sovereignty” ke atas wilayah tersebut.

Sovereignty boleh dibuktikan melalui:

1. cession (penyerahan),
2. conquest (penaklukan),
3. occupation (pendudukan ke atas tanah tak bertuan atau “terra nullius”),
4. prescription (pendudukan ke atas tanah bertuan tanpa bantahan), atau
5. accretion (tambakan).

Katakan negara A pergi menakluk kawasan X, maka dia ada hak ke atas kawasan tu menerusi “occupation”. Kalau negara B datang buat perjanjian dengan A dan A bersetuju untuk menyerahkan X kepada B, maka berlaku “sovereignty transfer” dari A kepada B menerusi “cession”.

Sejarah silam tak boleh dijadikan asas sovereignty. Kalau tak syok habis Mongolia.

Filipina claim Sabah pun bukan sebab faktor sejarah (Kesultanan Sulu pernah menguasai Sabah timur) tapi berdasarkan claim adanya sovereignty.

Filipina kata tak berlaku sovereignty transfer antara Kesultanan Sulu dan mana-mana pihak mengenai Sabah timur. Jadi Sulu masih mempunyai sovereignty ke atas Sabah timur yang dipajak (leased) kepada Gustav Overbeck. Dan hak sovereignty Sulu kini dah di-transfer kepada Filipina.

Cerita dia macam ni: dulu Kesultanan Brunei memerintah Borneo utara dari hujung Sarawak hingga hujung Sabah. Selepas p3rang saudara Brunei tahun 1660-1673, Sultan Muhyiddin menghadiahkan sebahagian timur Sabah kpd Kesultanan Sulu yang membantunya menang dalam p3rang.

Pada tahun 1877, seorang mamat scammer bernama Overbeck berjaya memujuk Sultan Brunei bagi kawasan barat Sabah kat dia. Lepas tu dia pergi pulak ke Sulu memujuk Sultan Jamalul Azam bagi timur Sabah kat dia menerusi perjanjian bertarikh 22 Januari 1878.

Overbeck ni asal Jerman tapi buat joint venture dengan Alfred dan Edward Dent dari Britain. Lepas dapatkan Sabah barat dan timur, Overbeck dan Dent Brothers gabungkan ia jadi “North Borneo” iaitu Sabah yang kita kenali.

Dent Brothers kemudian menubuhkan North Borneo Company, memerintah North Borneo sehingga tahun 1946 apabila ia diserahkan kepada Britain jadi jajahan.

North Borneo diberi kemerdekaan pada tahun 1963, dan digabungkan ke dalam Persekutuan Malaysia bawah nama Sabah.

Filipina bantah sebab Filipina memahami perjanjian 1878 sebagai pajakan di mana Overbeck dan Dent bayar 5000 peso setahun (dinaikkan jadi 5300 pada tahun 1903) kepada Sultan Sulu. Justeru Britain tidak berhak nak serahkan Sabah timur kepada Malaysia.

North Borneo Company berhenti membayar 5300 mulai tahun 1936 selepas Kesultanan Sulu pupus dengan kemangkatan Sultan Jamalul Kiram II. Tapi Filipina anggap perjanjian tu masih sah sebab “waris” Kesultanan Sulu masih ada.

Malah pada tahun 1962 Presiden Diosdado Macapagal siap berjumpa dengan waris Mohammad Esmail Kiram, anak kepada adik Jamalul Kiram II untuk dapatkan persetujuan kerabat Sulu bagi transfer-kan sovereignty ke atas Sabah timur kepada Kerajaan Filipina.

Tapi Britain anggap tuntutan Filipina ni tak sah dan perjanjian 1878 dah transfer sovereignty Sabah timur melalui “cession”. Britain memahami perkataan seperti “sampai selama-lamanya” “selagi ada bulan dan bintang” tu sebagai “permanent lease” yang sama maksud dengan “cession”.

Pajakan menurut pemahaman Britain ada had tempohnya, macam China pajakkan Hong Kong selama 99 tahun sehingga Britain memulangkan Hong Kong pada tahun 1997.

Sebab tu kalau buat perjanjian dengan Mat Saleh jangan nak ayat berbunga-bunga. Kan kena.

Dan lebih penting, selain sovereignty transfer, ada satu lagi prinsip dalam undang-undang antarabangsa iaitu penentuan nasib sendiri (self-determination) yang termaktub dalam Piagam Pertubuhan Bangsa-Bangsa Bersatu (United Nations Charter).

Berdasarkan prinsip ini, Sabah (merangkumi Sabah timur) sah sebagai sebahagian Malaysia menerusi proses pungutan suara Suruhanjaya Cobbold di mana rakyat Sabah bersetuju untuk join Malaysia. Cuma Filipina kata ia tak sah sebab bukan referendum yang betul.

So ada 2 benda yang kita boleh argue dengan Filipina: (1) pajakan 1878 itu adalah bersifat penyerahan atau “cession”, dan (2) rakyat Sabah dah menjalani hak “self-determination” dengan memilih untuk join Malaysia. Kes dah tutup.

Bukannya buat teori Malaysia pun boleh claim Mindanao, claim Pattani, boleh Riau. Tu semua terlebih makan kerepek.

Tapi isu Sabah ni bukan sangat pasal “legality”. Tak kira lah asas Malaysia kuat macam mana pun, Filipina mahu Sabah juga.

Katakan Kesultanan Sulu tak pernah wujud, Filipina pun akan cari asbab lain untuk claim.

Kenapa?

Kalau Filipina menguasai Sabah, Filipina pun ada hak ke atas kawasan perairannya, maka dengan itu Filipina boleh bolot seluruh kawasan perairan Kepulauan Spratly, atau “Kalayaan” menurut Filipina. Tak perlu share dengan Malaysia. Brunei pun tak aktif nak claim.

Macam-macam kawasan tu ada, especially minyak. Meleleh air liur Filipina tengok. Dan bukan Filipina je yang minat, ada lagi yang tengah mengintai. Yang senyap-senyap ni lagi bahaya daripada Filipina yang lantang.


Gerakan-Gerakan Awal Nasionalisme Di Tanah Melayu

Pada tanggal 31 Ogos ini, kita akan menyambut ulangtahun kemerdekaan negara yang ke-64. Bagi umat Islam, kita baru sahaja menyambut Awal Muharram dengan ketibaan tahun baharu 1443 Hijrah pada 10 Ogos yang lalu. Pada masa yang sama, kita masih lagi berpe.r.ang dengan pandemik Covid-19 yang saban hari meragut nyawa ramai kenalan dan insan yang kita sayangi. Oleh itu, sambutlah kemerdekaan negara pada tahun ini dengan cara sederhana dan sentiasa patuhi S.O.P yang telah ditetapkan.

Sepertimana yang kita semua tahu, kemerdekaan yang kita kecapi pada masa kini adalah hasil perjuangan titik peluh tokoh-tokoh pejuang kemerdekaan tanah air sejak berzaman lagi seperti Raja Haji fisabilillah, Tok Janggut, Mat Kilau, Tunku Kudin, Dato’ Bahaman, Rentap, Mat Salleh, Sharif Masahor, Antanum, Hj. Abdul Rahman Limbong, Dol Said, Leftenan Adnan Saidi dan ramai lagi.

Sebelum pendudukan tentera Jepun di Tanah Melayu, telah wujud pelbagai persatuan dan gerakan politik di tanah air, tetapi kebanyakannya lebih bersifat kenegerian. Selepas tentera Jepun mundur dari Tanah Melayu dan kemudiannya British datang semula ke Tanah Melayu dengan mengemukakan dasar Malayan Union, hal tersebut telah membangkitkan kemarahan orang-orang Melayu di seluruh Tanah Melayu yang menentang keras dasar pentadbiran British tersebut. Semangat nasionalisme mulai membara dalam kalangan rakyat Tanah Melayu. Di Tanah Melayu, semangat nasionalisme pada awal abad ke-20 banyak dipelopori dan digerakkan oleh golongan guru atau lepasan maktab perguruan.

Dalam akhbar Merdeka, keluaran kedua, Januari 1986, Shaharom Husain, seorang sasterawan, budayawan dan sejarawan Johor ada menulis berkenaan tiga jenis gerakan awal nasionalisme di Tanah Melayu selepas zaman pendudukan Jepun. Mereka semua bermatlamatkan pembebasan Tanah Melayu daripada belenggu penja.jah.an dan membentuk sebuah negara merdeka tetapi berbeza fahaman ideologi, bentuk pemerintahan negara tersebut dan cara perjuangannya.

Secara umumnya, gerakan nasionalisme sebelum kemerdekaan Tanah Melayu terbahagi kepada dua iaitu sama ada berhaluan kanan atau kiri. Dalam pensejarahan nasionalisme Melayu, konsep gerakan haluan kiri khasnya pada lewat 1940-an dan 1950-an merujuk kepada kelompok yang bertentangan dengan parti utama Melayu iaitu UMNO yang akan dijelaskan dalam penulisan ini.

Jenis gerakan nasionalisme pertama ialah berhaluan kanan dan lebih bersifat bersederhana dalam perjuangannya. Matlamat perjuangan mereka adalah usaha ke arah kemerdekaan Persekutuan Tanah Melayu yang berdaulat dan berpelembagaan. Antara gerakan parti politik utama jenis pertama ini ialah Pertubuhan Kebangsaan Melayu Bersatu (PEKEMBAR / UMNO) yang diasaskan oleh beberapa orang tokoh seperti Dato’ Onn Jaafar pada tahun 1946. Sebelum penubuhan UMNO, Dato’ Onn Jaafar yang juga Menteri Besar Johor (1947-1950) ketika itu pernah memimpin Pergerakan Melayu Semenanjung Johor. Selain beliau, Zainal Abidin bin Ahmad, seorang tokoh sarjana Melayu yang amat dikenali dengan gelaran Pendeta Za’ba juga adalah salah seorang tokoh yang turut memainkan peranan penting dalam penubuhan parti tersebut. Sebelum itu, beliau pernah memimpin Persekutuan Melayu Selangor.

Jenis gerakan nasionalisme yang kedua pula berhaluan kiri seperti Parti Kebangsaan Melayu Malaya (PKMM) yang ditubuhkan pada tahun 1945 di bawah pimpinan tokoh-tokoh nasionalis kiri seperti Dr. Burhanuddin al-Helmy, Ishak Hj. Muhammad dan Ahmad Boestamam. Matlamat perjuangan mereka ialah membentuk sebuah negara besar yang dikenali sebagai Melayu Raya iaitu gabungan bersama Tanah Melayu dan Indonesia. Oleh itu, mereka lebih bekerjasama dengan gerakan parti politik Indonesia. Indonesia merdeka pada tahun 1945. Pada 17 Ogos yang lalu, rakyat Indonesia baru sahaja menyambut ulangtahun kemerdekaan negara republik mereka itu yang ke-76.

Sebenarnya PKMM merupakan kesinambungan daripada parti Kesatuan Melayu Muda (KMM) yang ditubuhkan sekitar tahun 1937 oleh Ibrahim Hj. Yaakob. Ketika awal zaman pendudukan Jepun, pihak Jepun membiarkan sahaja KMM bergerak bebas kerana perjuangan KMM ketika itu menentang pihak British. Walau bagaimanapun, pada tahun 1945, pihak Jepun telah membubarkan parti tersebut kerana dilihat mulai menunjukkan penentangan terhadap mereka pula. Kemudiannya, PKMM telah ditubuhkan bagi menggantikan parti tersebut. Tetapi, PKMM juga tidak bertahan lama kerana ramai pemimpinnya telah ditangkap oleh pihak British dan parti tersebut bubar pada akhir 1940-an.

Dr. Burhanuddin al-Helmy kemudiannya menyertai Parti Islam Se-Malaya (PAS) yang ditubuhkan pada tahun 1951 bagi memperjuangkan kemerdekaan penuh Tanah Melayu sebagai sebuah negara Melayu Islam yang menjalankan perundangan Islam. Beliau dilantik sebagai Presiden PAS pada tahun 1956 dan memegang posisi tersebut sehingga beliau meninggal dunia pada tahun 1969. PAS pada asalnya merupakan kesinambungan daripada parti Hizbul Muslimin, sebuah parti politik Islam pertama di Tanah Melayu yang ditubuhkan pada tahun 1948, tetapi parti tersebut juga tidak bertahan lama kerana diharamkan oleh British atas alasan berhaluan kiri.

Sementara, jenis gerakan nasionalisme yang ketiga pula bersifat jauh lebih radikal dan ekstrimis iaitu Parti Komunis Malaya (PKM) yang bermatlamat menjadikan Tanah Melayu sebuah negara republik komunis di bawah Moscow atau Peking ketika itu. Walaupun parti politik yang ditubuhkan pada tahun 1930 tersebut kebanyakannya dianggotai oleh bangsa Cina, tetapi terdapat juga orang Melayu yang menganggotai dan memimpin parti tersebut seperti Abdullah CD, Shamsiah Fakeh dan Rashid Mydin. Tokoh pemimpin PKM yang paling digeruni ialah Chin Peng yang meninggal dunia pada tahun 2013 ketika masih dalam buangan di Thailand.

Disebabkan PKM banyak terlibat dengan pelbagai aktiviti jenayah keganasan dan kezaliman di Tanah Melayu (kemudiannya Malaysia) seperti peristiwa pertempuran berdarah di Balai Polis Bukit Kepong, Muar yang masyhur dalam sejarah pada tahun 1950 yang mengorbankan ramai nyawa anggota polis, parti tersebut telah diharamkan dan dibubarkan pada tahun 1989. Ramai dalam kalangan ahlinya termasuk pemimpinnya sendiri iaitu Chin Peng yang dicop sebagai musuh negara kerana mengganggu gugat keamanan negara tidak dibenarkan kembali ke Malaysia.

British perlu menghadapi ketiga-tiga jenis gerakan nasionalisme yang dinyatakan tersebut. Untuk menghadapi ancaman komunis yang lebih radikal dengan aktiviti-aktiviti keganasan, pihak British bekerjasama dengan UMNO yang lebih bersifat sederhana dalam perjuangannya. Selain itu, kebanyakan ahli tertinggi UMNO ketika itu berlatarbelakang pendidikan tinggi dari Barat (Inggeris) yang boleh bertolak ansur dan tawar menawar di meja rundingan dengan pihak British tetapi pada masa yang sama mereka faham benar dan cekap menghadapi tindak tanduk diplomasi pihak British yang licik itu.

Terdapat banyak lagi parti gerakan nasionalisme di Tanah Melayu yang pernah muncul selain yang disebutkan di atas sebelum kemerdekaan Tanah Melayu sama ada berhaluan kanan mahupun kiri seperti PETA (Pejuang Tanah Air), MPAJA (Malayan Peoples Anti-Japanese Army), API (Angkatan Pemuda Insaf), AWAS (Angkatan Wanita Sedar), Force 136, KRIS (Kesatuan Rakyat Indonesia Semenanjung), Parti Rakyat Malaya (PRM), Parti Kemerdekaan Malaya (IMP), Parti Negara dan banyak lagi. Ada yang menggunakan konsep perjuangan dengan senjata dan ada juga memegang konsep perjuangan tanpa senjata. Selain itu, perjuangan nasionalisme turut disebarkan melalui penerbitan akhbar-akhbar dan majalah-majalah rasmi parti atau persatuan.

Selain parti-parti gerakan nasionalisme berhaluan kanan seperti UMNO dan parti-parti politik yang lain dalam Parti Perikatan pimpinan Tunku Abdul Rahman Putra al-Haj yang berjaya membentuk kerajaan setelah Tanah Melayu berjaya mencapai kemerdekaan, tidak boleh dinafikan juga peranan penting tokoh-tokoh nasionalis kiri seperti Ibrahim Hj. Yaakob, Dr. Burhanuddin al-Helmy dan Ishak Hj. Muhammad yang turut sama berjuang dalam usaha mencapai kemerdekaan daripada belenggu penja.j.ah asing walaupun tidak mencapai matlamat pembentukan negara yang mereka perjuangkan.

Walau bagaimanapun, sudah tentu gerakan yang terlalu radikal dan ekstrimis seperti Parti Komunis Malaya (PKM) wajib kita tolak fahaman ideologi dan cara perjuangannya kerana mereka bukan sahaja mengganggu gugat keamanan negara, malah kezaliman dan jenayah keganasan mereka terhadap rakyat Tanah Melayu / Malaysia sendiri masih menjadi sejarah hitam yang tidak dapat dilupakan. Walaupun setelah puluhan tahun negara merdeka, mereka terus melakukan pelbagai jenayah keganasan dalam negara, sedangkan parti-parti kiri yang lain telah mengambil bahagian secara aktif dalam perkembangan politik tanah air yang menunjukkan amalan demokrasi berparlimen di Malaysia.

Tidak dinafikan kebanyakan gerakan pembebasan tanah air oleh tokoh-tokoh pejuang tanah air pada zaman dahulu (sebelum abad ke-19) mereka berjuang dengan senjata (pep.erang.an). Tetapi kita tidak boleh menyamakannya dengan konteks perjuangan pada zaman moden ini. Jadikan sejarah masa lalu sebagai pengajaran dan panduan bagi membangunkan negara pada masa kini. Pada akhirnya, kita mencapai kemerdekaan sebagai sebuah negara persekutuan yang mengamalkan sistem demokrasi berparlimen dan institusi raja berpelembagaan dengan cara diplomasi, maka menjadi tanggungjawab setiap rakyat Malaysia bagi mengekalkan keamanan dan kedaulatan negara kita ini.

RUJUKAN:

-Shaharom Hussain, “Menegakkan Tanah Melayu Sukar dan Mencabar,” Merdeka, keluaran kedua, Januari 1986, hlm. 12.

-Shaharom Husain, “Kedurj.an.aan Jepun dan Bintang Tiga,” Merdeka, keluaran kedua, Jun 1984, hlm. 12.

-Shaharom Husain, “UMNO Ditubuh dengan Dato’ Onn Pemimpinnya,” Merdeka, keluaran kedua, April 1985, hlm. 12.

-Abu Talib Ahmad, “Aliran Kiri dalam Nasionalisme Melayu, 1945-57: Satu Pemerhatian,” Malaysia dari Segi Sejarah, Vol. 36, 2008, hlm. 24-51.

-Ishak Saat & Nazarudin Zainun, “Gerakan Melayu Raya di Malaya Sebelum Merdeka,” Kertas kerja Seminar Sambil Belayar (SSB) dari Sorong ke Raja Ampat, di Papua Barat, Indonesia, Julai 2017.


Sikap Pelupa Sebenarnya Baik Untuk Kesihatan?

Setiap kali menonton sitkom baik sitkom tempatan atau luar negara, tidak sah jika trop si bodoh dimainkan. Selalunya antara ciri si bodoh yang dinyatakan dalam trop ini ialah si bodoh ialah seorang pelupa, kadang-kadang ke tahap ekstrem.

Namun begitu, satu kajian yang dibuat Universiti Toronto mendedahkan menjadi pelupa sebenarnya baik untuk kebijaksanaan individu.

Salah seorang penulis kajian, Profesor Blake Richards berkata, “Amat penting bagi otak melupakan perkara-perkara yang tidak relevan dan sebaliknya fokus kepada perkara yang membantu kita membuat keputusan dalam dunia sebenar.

“Kita tahu senaman boleh meningkatkan bilangan neuron dalam hipokampus tetapi sesetengah maklumat dari kehidupan kita kadang-kadang tidak perlu dan menghalang anda daripada membuat keputusan dengan baik.”

Justeru, Prof Richards dan rakannya Profesor Paul Frankland mencadangkan memori seharusnya digunakan dengan menambahbaik kebolehan membuat keputusan. Perkara ini boleh dicapai mengekalkan maklumat berharga dan melepaskan semua maklumat tidak penting sekaligus memberi lebih banyak ruang untuk maklumat-maklumat penting dalam kepala.

Misalnya, jika kita tidak ingat maklumat spesifik tentang sesuatu peristiwa tetapi masih mampu mengingati gambaran yang lebih besar, para penyelidik percaya ia membantu kita menilai semula pengalaman lepas dengan lebih baik.

Namun begitu, jika seseorang itu tidak dapat mengingati maklumat penting pada kadar drastik, maka itu sesuatu yang harus dibimbangkan. Ini kerana lupa sekali-sekala menunjukkan keadaan sistem memori manusia berada dalam keadaan sihat.

Tetapi apa maklumat yang dibuang bergantung kepada situasi. Richards menambah, “Satu perkara yang membezakan sesebuah persekitaran yang anda mahu ingat dengan persekitaran yang anda mahu lupakan ialah ketekalan sesebuah persekitaran dan bagaimana ia kembali dalam kehidupan anda.”

Richards melihat cara terbaik mengekalkan memori ialah tidak mengingat semua perkara. Tambahnya, jika seseorang itu cuba membuat keputusan penting, sudah pasti sukar baginya membuat keputusan kerana diganggu oleh maklumat-maklumat yang bukan saja tidak penting tetapi bersifat remeh-temeh.

RUJUKAN:

Webb, Jack. (2020). Being forgetful is a sign of high intelligence, according to scientists. The Independent. https://www.indy100.com/article/forgetful-helps-smarter-decisions-study-memory-learning-brain-8559396


Kota Berusia 2000 Tahun Ditemui Di Albania

Pada pertengahan
tahun yang lalu, iaitu sekitar bulan Jun 2018, sekumpulan ahli arkeologi dari Poland
dan Albania menemukan sisa runtuhan yang dipercayai merupakan Kota Bassania,
salah satu kota dari Kerajaan Illyria yang berusia sekitar 2000 tahun yang
lalu. Pada asalnya, penduduk tempatan hanya menganggap batu-batuan di tapak
berkenaan sebagai batu-batuan semula jadi di kawasan perbukitan.

Namun ternyata,
runtuhan yang terletak berhampiran kota Shkoder, utara Albania ini
berkemungkinan adalah kota purba yang dimaksudkan oleh sejarahwan Rom Livy
(meninggal dunia 17M) di dalam karyanya.

MENELUSURI
SEJARAH KOTA BASSANIA

Menurut Livy di
dalam karyanya yang berjudul History of Rome, Kota Bassania merupakan
sebuah pusat ekonomi dan kubu ketenteraan bagi Kerajaan Illyria yang berkuasa sekitar
tahun 400 hingga 100SM. Kota ini terdiri dari sejumlah petempatan dan kubu
benteng yang salah satunya telah ditemui oleh ahli arkeologi.

Menurut penulis
berkenaan, Bassania dan Kerajaan Illyria tumbang secara muktamad dalam serangan
Rom yang berlangsung pada permulaan abad pertama Masihi. Kata Livy, Raja
Illyria yang bernama Gentius menghimpunkan bala tentera seramai 15 000 orang di
kota Lyssus lalu mara ke Bassania yang terletak “lima batu dari Lyssus”.  Pasukan ini berkubu di sana untuk menghadapi
pasukan tentera Rom yang dipimpin oleh Appius Claudius.

Perang
Illyria-Rom ini berakhir pada tahun 168SM dengan kemenangan berpihak pada Rom.
Bassania kemudiannya dipercayai telah dimusnahkan oleh Octavian Augustus dan
bala tenteranya pada abad pertama Masihi.

“Agak awal untuk
menyebutkannya secara pasti, namun kota ini kelihatan seperti telah meraih
kemajuan sekitar abad ke-4 hingga abad ke-2SM sebelum kemudiannya ditinggalkan
secara bertahap tetapi pasti setelah tumbangnya Kerajaan Illyria,” ujar Saimir
Shpuza, seorang ahli arkeologi dari Albania.

“Mungkin kerana
itulah ahli-ahli arkeologi mengambil masa yang agak lama untuk menemukan kota
ini,” tulis Professor Piotr Dyczek, pengarah Pusat Penyelidikan Barangan Antik
Di Eropah Tenggara di Universiti Warsaw.

RUNTUHAN
KOTA PURBA KERAJAAN ILLYRIA

Runtuhan ini
ditemui di sebuah bukit yang dipanggil oleh penduduk tempatan sebagai “Batu
Ular” di (kampung) Bushat, beberapa batu dari Shkoder. Oleh kerana ia telah
mengalami proses penghakisan bertahun-tahun lamanya, runtuhan ini kelihatan
seperti batu pepasir dan paduan semula jadi yang membentuk bukit tersebut.
Makanya tidak hairan jika penduduk tempatan yang lalu-lalang di situ
menganggapnya sebagai timbunan batu biasa, bukan sebuah struktur binaan
manusia.

Menurut Shpuza kepada media Gazeta Shqiptare, misi ekskavasi tersebut telah pun dilakukan sejak tahun 2016.

Penemuan yang
dilakukan oleh gabungan arkeologis dari Albania dan Poland ini melibatkan
batuan purba dari sebuah kota pertahanan yang dikelilingi oleh tembok benteng
berserta pintu gerbangnya. Menurut Profesor Piotr Dyczek, seni bina bagi binaan
tersebut merupakan ciri lazim bagi budaya Hellenistik.

Turut ditemukan
sejumlah barangan artifak seperti syiling dan kepingan tembikar.
Barangan-barangan ini dipercayai bakal membantu Dyczek dan pasukannya untuk
melakukan ujian pentarikhan bagi mengenal pasti usia tinggalan sejarah itu.

Tapak ini
berkeluasan sekitar 300 000 meter persegi sekaligus memaksudkan bahawa Kota
Bassania memiliki saiz tiga kali ganda lebih besar berbanding Shkoder purba,
yang hanya sekitar 70 000 meter persegi sahaja.

Kole Shabeni,
seorang penduduk tempatan yang menemani pasukan arkeologis semasa usaha-usaha
ekskavasi dilakukan turut mengatakan bahawa mereka (penduduk tempatan) hanya
mengenali tempat tersebut sebagai “Batu Ular” berikutan laluannya berbentuk
seperti ular. Langsung tak terlintas dalam fikiran mereka bahawa terdapat sebuah
kota purba tersembunyi di sebalik runtuhan itu.

Para arkeologis
dan penyelidik mengandaikan bahawa kota yang dijumpai ini merupakan kota yang
disebutkan sebagai Bassania, Bexena atau Pexena di dalam sumber-sumber klasik.

Sama ada kota
hilang yang ditemui ini benar-benar adalah Kota Bassania ataupun tidak, majlis
perbandaran Vau Dejes mengeluarkan makluman bahawa pihaknya akan menugaskan beberapa
orang pengawal di tapak berkenaan untuk menghindarkan sebarang usaha penggalian
haram atau rompakan.

RUJUKAN:

Anila Dushi. (18
Jun 2018). Discovery of ‘Lost City’ in Albania Thrills Archaelogists. Balkan
Insight.
https://balkaninsight.com/2018/06/18/discovery-of-lost-city-in-albania-thrills-archaeologists-06-18-2018/

Anne Chatham.
(18 Jun 2019). Remains of ancient city found on Albanian hill. The First News.
https://www.thefirstnews.com/article/remains-of-ancient-city-found-on-albanian-hill-6428

Christine Ayele
Diossa. (19 Jun 2018). Found: An Untouched 2000-Year-Old City in Albania. Atlas
Obscura.
https://www.atlasobscura.com/articles/the-lost-city-in-albania


Baku: Makhluk Pemakan Mimpi Dalam Mitologi Jepun

Baku, atau turut dikenali sebagai ‘pemakan mimpi’ merupakan suatu makhluk mitologi masyarakat Cina dan Jepun yang dipercayai memakan mimpi ngeri. Walau bagaimanapun, Baku tidak boleh diseru secara bersahaja. Hal ini kerana legenda-legenda purba menyebutkan bahawa jika Baku tidak berasa puas (kenyang) walaupun setelah memakan mimpi ngeri orang yang menyerunya, maka ia akan turut memakan harapan dan impian si penyeru itu.

Hikayat berkenaan Baku si pemakan mimpi ngeri ini berasal dari mitologi Cina dan kemudian muncul dalam kisah rakyat Jepun pada tempoh waktu antara abad ke-14 hingga abad ke-15 Masihi, iaitu pada era Muromachi. Walaupun Baku merupakan suatu makhluk yang berupa lembaga, namun ia memiliki rupa bentuk yang jelas dan tampak.

Baku muncul dalam bentuk seekor chimera – iaitu suatu makhluk mitologi yang terdiri dari pelbagai anggota badan haiwan yang berbeza-beza. Baku lazimnya digambarkan memiliki tubuh beruang, berhidung gajah, berkaki harimau, berekor kerbau dan bermata badak sumbu. Menurut legenda, Baku ini dicipta dari baki lebihan yang tinggal selepas para dewa selesai menciptakan seluruh haiwan lain.

Perincian dan kepercayaan mengenai Baku ini berubah seiring peredaran zaman. Dalam legenda-legenda purba Cina, Baku merupakan sejenis haiwan yang diburu – terutama sekali kulitnya. Katanya, sesiapa sahaja yang membunuh Baku lazimnya akan menjadikan kulit makhluk itu sebagai selimut yang berfungsi sebagai tangkal atau pemberi kuasa magis yang mampu melindungi pemakainya daripada roh jahat.

Kepercayaan terhadap hal  ini semakin berkembang dan kemudiannya muncul pula satu kepercayaan di mana kulit berbulu milik Baku tidak lagi diperlukan. Sebaliknya, memadai dengan hanya mempamerkan imej Baku di tempat tidur untuk menghalau roh jahat. Baku tidak dipandang sebagai makhluk pemakan mimpi ngeri melainkan setelah ia memasuki kebudayaan Jepun. Selepas pandangan terhadap Baku ini mengalami perubahan, Baku terus-menerus dipercayai sebagai makhluk pemakan mimpi ngeri sehingga ke hari ini.

Legenda menceritakan bahawa seseorang yang terjaga dari mimpi buruk boleh memanggil atau menyeru Baku dengan menyebut namanya sebanyak tiga kali, “Baku-san, datanglah makan mimpi saya. Baku-san, datanglah makan mimpi saya. Baku-san, datanglah makan mimpi saya.”

Lantas, legenda menyebutkan bahawa Baku akan memasuki bilik si penyeru tersebut dan memakan mimpi buruknya sehingga si penyeru itu dapat kembali tidur dengan aman.

Namun, penyeruan Baku juga perlu dilakukan dengan penuh berwaspada kerana jika ia masih lapar walaupun sesudah memakan mimpi ngeri seseorang, maka Baku akan turut memakan harapan dan kehendak orang tersebut sekaligus membuatkan kehidupannya menjadi kosong. Selain diseru kerana terjaga daripada mimpi ngeri, Baku juga boleh diseru dengan tujuan memohon perlindungan dari mimpi buruk sebelum seseorang itu masuk tidur pada waktu malam. Sehingga ke hari ini, masih menjadi satu kebiasaan buat kanak-kanak Jepun untuk mempunyai tangkal Baku berhampiran tempat tidurnya.

Pada hari ini, kita dapat menemukan beberapa gambaran moden terhadap Baku. Dalam gambaran-gambaran tersebut, Baku ditunjukkan sebagai seekor tapir, tidak sebagai bentuk tradisionalnya iaitu chimera. Pada tahun 1984, filem animasi Oshii Mamoru, ‘Pemimpi Indah’ menggambarkan Baku sebagai seekor tapir. Dalam Pokemon pula, Baku hadir sebagai seekor tapir dalam karakter Drowzee/Hypno dan Munna/Musharna sambil Digimon juga mempunyai karakter yang bernama Bakumon atau Tapirmon yang memiliki kemiripan dengan Baku.

Jika dilihat dari pelbagai budaya dan zaman, menyeru makhluk pelindung dari mimpi ngeri merupakan suatu kepercayaan lazim – sama seperti penyeruan Baku. Begitu juga dengan penggunaan tangkal atau simbol perlindungan semasa tidur. Baku sendiri kekal diingati sebagai suatu figura pelindung dari mimpi ngeri dan mungkin akan terus diingati sedemikian di masa hadapan, baik dalam bentuk chimera mahupun tapir,

TERJEMAHAN:

M R Reese. (1 Disember 2014). Baku – The Legend of the Dream Eater. Ancient Origins. https://www.ancient-origins.net/myths-legends-asia/baku-legend-dream-eater-002383


Abdul Rahim Kajai: Bapa Kewartawanan Melayu

Bagi
mana-mana individu yang melihat kerjaya kami sebagai penulis, mungkin ada yang
beranggapan pekerjaan sebegini kacang sahaja. Hakikatnya, ia bukan satu tugas
yang mudah terutama dalam bidang kewartawanan kerana perlu mencari dan
mengesahkan sesebuah maklumat, memilih prosa dan perkataan yang sesuai bagi
sesebuah artikel dan akhir sekali melihat sejauh mana artikel berkenaan memberi
impak kepada pembaca. Atas sebab itulah, tidak salah untuk kita memberi
penghormatan kepada Bapa Kewartawanan Melayu terbilang, Abdul Rahim Kajai.

Abdul
Rahim Kajai atau nama sebenarnya Abdul Rahim Haji Salim merupakan anak jati
Setapak, Kuala Lumpur dan dilahirkan pada tahun 1894. Nama Kajai dipilih beliau
sempena nama kampung ibu bapanya iaitu Kampung Kajai yang terletak di Sumatera
Barat. Memulakan pendidikan awal di Sekolah Melayu Setapak pada tahun 1900,
Abdul Rahim berjaya hingga ke Darjah Lima dengan cemerlang pada tahun 1905.
Dengan pencapaian sebegini, ia turut membuka peluang kepadanya melanjutkan
pelajaran di sebuah sekolah Inggeris di Kuala Lumpur.

Namun,
ibu bapanya merasakan ia bukan satu langkah yang terbaik. Sebaliknya, Haji
Salim memilih menghantar Abdul Rahim ke Makkah untuk mempelajari ilmu agama dan
Bahasa Arab. Selain merupakan tempat baginya menimba ilmu, bapanya juga
menguruskan perniagaan katering untuk memenuhi keperluan jemaah haji dan umrah
ketika itu. Walaupun tidak berjaya ke sekolah Inggeris, beliau berusaha mempelajari
Bahasa Inggeris termasuk meminjam buku dari rakan-rakannya. Selepas berada di
Makkah selama tiga tahun, beliau kembali ke Tanah Melayu pada tahun 1909 dan
mula bekerja sebagai penjilid buku dan pengatur huruf Melayu di Pejabat Cap Kerajaan
di Kuala Lumpur selama tiga setengah tahun.

Kemudian,
beliau berhijrah ke Singapura (1912-1913) untuk bekerja sebagai pengatur huruf
Inggeris di Malaya Publishing House (MPH). Semasa di Singapura inilah, Abdul
Rahim bertemu dengan bakal isterinya dan selepas menempoh alam baru bernama
rumahtangga, beliau sedar kerjaya sebagai pengatur huruf dilihat tidak
mencukupi. Atas sebab itulah, beliau kembali ke Kuala Lumpur dan menimba
pengalaman sebagai pelukis sementara di Jabatan Ukur, Kuala Lumpur dan pada
masa sama menyumbang rencana-rencana sosial dan agama serta berita untuk dua
akhbar iaitu Utusan Melayu dan Lembaga Melayu.

Bagaimanapun,
beliau diuji dengan kematian bapanya pada tahun 1913 tatkala sudah merasa
selesa dengan pekerjaannya. Ini memaksa Abdul Rahim kembali ke Makkah bukan
saja untuk menjaga kakak/adiknya tetapi juga menguruskan perniagaan yang
ditinggalkan Allahyarham Haji Salim. Dan lebih banyak onak menanti apabila
Perang Dunia Pertama meletus pada 28 Julai 1914. Letusan perang ini
mengakibatkan beliau terpaksa duduk lebih lama di Makkah kerana kebanyakan
laluan perkapalan antarabangsa ditutup atas sebab keselamatan. Semasa di sana,
beliau menggunakan masa lapangnya membaca akhbar agar sentiasa cakna dengan
situasi semasa di Timur Tengah termasuk Perang Jarrab dan Perjanjian Darin.
Semua peristiwa ini menarik perhatian imaginasinya dan menambah kesedaran
tentang kepentingan kewartawanan dalam membentuk pandangan orang ramai.

Abdul
Halim akhirnya berjaya kembali ke Kuala Lumpur pada tahun 1917 selepas
kebanyakan laluan perkapalan dibuka semula. Dengan kewujudan pelbagai akhbar
Melayu yang timbul bak cendawan tumbuh selepas hujan, beliau juga sedar untuk
menjadi seorang penulis dan wartawan yang berwibawa, seseorang penulis itu
perlulah mempunyai kemahiran bahasa dan ilmu yang hebat. Dan sepanjang awal
tahun 1920-an, Abdul Rahim menghadiri pelbagai kursus bagi menyediakannya
dengan sepak terajang dunia kewartawanan. Pada tahun 1925, beliau diambil
bekerja dengan akhbar Sinar Zaman yang ketika itu diketuai Mohd Yunus Abdul
Hamid. Abdul Rahim dipilih kerana mempunyai kenalan semasa berada di Timur
Tengah dan atas sebab itu juga, beliau dihantar kembali ke sana sebagai
koresponden akhbar mereka.

Selepas
dua tahun berada di Makkah, Abdul Rahim sekeluarga kembali ke Tanah Melayu
selepas mendengar berita kematian bondanya yang tercinta. Semasa di Kuala
Lumpur, beliau mula bekerja sebagai penulis khas bagi akhbar mingguan Saudara
yang ketika itu dikelola Syed Sheikh Syed Ahmad al-Hadi. Pada masa inilah, nama
penanya Abdul Rahim Kajai digunakan dalam setiap penulisan artikelnya. Berkat
kesungguhan dan etika kerjanya, beliau menjadi penolong editor dan editor pada
tahun 1930. Semasa masa lapangnya, Abdul Rahim turut menghasilkan Hikayat
Dzul-Ruhain yang mengandungi penerbitan semula hasil kerja Syed Sheikh.

Walaupun
namanya mula meniti di bibir para pembaca, Abdul Rahim tidak mahu berhenti di
situ saja. Beliau kemudian menyertai pasukan penerbitan Majlis selepas ia
ditubuhkan pada 17 Disember 1931 sebagai editor. Abdul Rahim berusaha menukar
Majlis sebagai sebuah akhbar harian yang berprestij tetapi gagal. Majlis terus
kekal sebagai sebuah akhbar yang hanya diterbitkan dua kali seminggu. Kecewa
dengan usahanya itu, beliau kemudian menyertai Warta Malaya pada tahun 1935 dan
menjadi antara tonggak utama akhbar Melayu bebas pertama pada tahun 1930-an.
Perlu diingat, akhbar Melayu ketika itu didominasi pemilikannya oleh orang Arab
bukan Melayu, orang Arab-Melayu dan golongan Jawi Peranakan.

Menerusi
Warta Malaya yang mula diterbitkan pada 1 Januari 1930, ia memecah dominasi
golongan berkenaan dan menjadi pilihan ramai sehingga ke luar negara. Selain
sibuk menulis untuk Warta Malaya, Abdul Rahim juga turut menyumbang kepada dua
akhbar sisipan iaitu Warta Ahad dan Warta Jenaka. Kesibukan ini mendorongnya
berpindah ke Singapura dan antara rakannya di situ ialah pengasas Pertubuhan
Kebangsaan Melayu Bersatu (UMNO), Datuk Onn Jaafar dan bakal presiden pertama
Singapura Yusof Ishak. Akhbar-akhbar seperti Warta Melayu memainkan peranan
utama mencetuskan kesedaran bangsa itu dengan menceritakan kehidupan dan
masalah yang dihadapi oleh orang Melayu serta mengupas secara mendalam punca-punca
kelemahan bangsa itu dan masalah yang disebabkan oleh dasar-dasar British yang
bersifat diskriminasi. Warta Malaya turut mencatat sejarah sebagai akhbar
Melayu pertama yang dilanggan agensi-agensi berita antarabangsa.

Walaupun
dianggap berjaya menarik perhatian pembaca dengan pendekatan yang bersifat
proaktif dalam pelbagai isu termasuk ekonomi, pendidikan dan sosial, ia tidak
mampu berlawan dengan Utusan Melayu dan ditamatkan penerbitannya pada tahun
1941. Ramai tokoh utama Warta Malaya diserap masuk ke Utusan Melayu termasuklah
Abdul Rahim sendiri. Selain menjadi editor untuk Utusan Melayu, beliau juga
merupakan editor bagi sisipan berkala akhbar berkenaan iaitu Utusan Zaman dan
majalah Mustika (kini dikenali sebagai Mastika).

Apabila
Perang Dunia Kedua meletus, Abdul Rahim memutuskan untuk kembali ke Kuala
Lumpur. Ia bukan sesuatu yang mudah kerana perlu melepasi pelbagai sekatan
jalan hanya untuk sampai ke sana. Tetapi beliau berjaya sampai pada 11 Januari
1942, dua hari sebelum kereta perisai Jepun bergerak ke bandar berkenaan.
Selepas keadaan kembali normal, Abdul Rahim berjaya mendapat keizinan jabatan
propaganda Jepun untuk menerbitkan akhbar Perubahan Baru yang diterbitkan pada
tahun 1942. Selepas Perubahan Baru kelihatan stabil, beliau menghalakan semula
pandangannya ke Singapura menerusi penerbitan Berita Malai yang diterbitkan
pada 1 Januari 1943.

Namun,
Allah lebih menyayangi lelaki yang berjaya menyuntik semangat orang Melayu
dengan penulisannya yang bersifat segar dan kritis. Pada Ogos 1942, Abdul Rahim
jatuh sakit dan kesihatannya terus merosot sehinggalah beliau kembali ke
rahmatullah pada 5 Disember 1943 pada usia 49 tahun. Kehilangan beliau
merupakan satu tamparan hebat kepada gerakan kewartawanan dan nasionalisme
Melayu. Legasinya terus subur sehingga ke hari ini menerusi kewujudan Anugerah
Kajai, satu anugerah kewartawanan ulung yang diwujudkan pada tahun 1982.
Pemenang anugerah bukan saja mendapat penghormatan dan prestij tetapi juga
berpeluang memenangi hadiah wang tunai RM30,000, sijil penghargaan dan trofi
sumbangan Institut Media Malaysia (MPI). Tetapi jika kita mahu menghormati
legasi lelaki bernama Abdul Rahim Kajai ini, hormatilah ia dengan menjadi
penulis yang telus dan berintegriti, bukannya sebagai penulis yang bersifat
mata duitan atau hanya berminat mengejar kisah berunsur sensasi dan
kontroversi.

SUMBER

1.
Teh Leam Seng, Alan. (2019). New Straits Times. Father of Malay Journalism. https://www.nst.com.my/lifestyle/pulse/2019/01/452146/father-malay-journalism

2.
Addly, Aman. (2014). Tokoh Negara Malaysia. Abdul Rahim Kajai. http://penatokoh.blogspot.com/2014/02/abdul-rahim-kajai.html

3. Abdul Rahim, Tarmizi. (2015). Jasa Rahim Kajai
kepada negara. http://www.utusan.com.my/rencana/utama/jasa-rahim-kajai-kepada-negara-1.84525


Amerika Pernah Nak Letupkan Nuklear Kat Bulan

Pada 16 Julai ini, ia mungkin sekadar satu lagi tarikh biasa. Tetapi bagi peminat dan penggiat astronomi, ia merupakan satu tarikh istimewa kerana pada hari itu merupakan ulangtahun ke-50 peristiwa manusia melakukan pendaratan di bulan. Ekspedisi angkasawan terdiri daripada Neil Armstrong, Edwin Aldrin dan Michael Collins itu ke bulan dianggap satu pencapaian terbesar untuk manusiawi. Namun, ekspedisi ini hampir dimusnahkan oleh keinginan memuaskan ego yang tidak mahu diatasi oleh Kesatuan Soviet. Dan ia dimanifestasikan melalui Projek A119 atau eksperimen meletupkan bom nuklear di bulan!

Kegilaan yang tercetus pada tahun 1958 ini disertai ramai cerdik pandai Amerika termasuk seorang saintis berumur 24 tahun bernama Carl Sagan. Ya, hos ikonik di sebalik program asal Cosmos bertanggungjawab melakukan kiraan kritikal dalam program berkenaan. Jika ada yang cuba mencari siapa si bodoh yang mencetuskan kegilaan ini, salahkan Sputnik saja. Perlu diingat pada tahun 50-an, perlumbaan angkasa lepas merupakan sebahagian daripada Perang Dingin dan apa saja kelebihan yang diraih Soviet ketika itu dianggap satu ancaman kepada Amerika Syarikat.

Dengan Sputnik berjaya dilancarkan pada tahun 1957, wujud kebimbangan pihak Soviet mempunyai keupayaan melancarkan peluru berpandu nuklear ke atas negara berkenaan. Amerika harus memberi jaminan kepada dunia bahawa ia masih lagi menjadi sebahagian daripada perlumbaan angkasa lepas.

Dan untuk menunjukkan bahawa mereka masih ada kelebihan berbanding Soviet, maka idea meletupkan bom nuklear di bulan menjadi pilihan. Secara dasarnya, projek ini tidak mempunai sebarang matlamat saintifik atau sebab munasabah yang menjustifikasikannya. Sebaliknya, ia merupakan satu bentuk operasi pembaziran wang pembayar cukai untuk membuktikan bahawa Washington juga berupaya melakukan sesuatu yang dramatik di bulan.

Projek
A119 ini diketuai oleh Dr Leonard Reiffel. Pada tahun-tahun selepas Perang
Dunia Kedua, Reiffel menikmati pengalaman kerja menarik bersama saintis legenda
Enrico Fermi di Institut Penyelidikan Nuklear, Universiti Chicago. Tetapi pada
tahun 1949, beliau diberi peluang menguruskan semua kajian dan penyelidikan
fizik di satu lagi institusi terkemuka berpangkalan di Chicago iaitu Yayasan
Penyelidikan Perisai (ARF). Kini ARF dikenali sebagai Institut Teknologi
Illinois. Semasa berkhidmat di situ dari 1949 hingga 1962, pasukan Reiffel
mengkaji aspek fizik ke tahap maksimum termasuk mengkaji kesan letupan nuklear
ke atas persekitaran global.

Melihat kajian ini relevan dengan Projek A119, tidak hairanlah mengapa Tentera Udara Amerika Syarikat (USAF) meminta mereka melakukan sesuatu yang di luar kebiasaan iaitu mengkaji penglihatan dan kesan letupan nuklear di bulan. Jika itu dapat direalisasikan, ia dapat mengejutkan Soviet dan memperlihatkan kehebatan Amerika Syarikat.

Dan bagi para saintis yang terlibat, usaha ini dianggap satu peluang untuk meneroka dan menyelidik misteri angkasa lepas. Namun, Reiffel sedar ARF tiada pakar yang berkebolehan untuk kajian berkenaan. Selain Sagan, beliau merekrut Gerard Kuiper, seorang pakar fizik planet-planet. Namanya kemudian diabadikan pada rangkaian Kuiper iaitu rangkaian objek cakerawala luar Neptun terdiri daripada ratusan ribu objek cakerawala yang diperbuat daripada ais dan satu trilion komet.

Ini mengundang persoalan, mengapa saintis-saintis yang dianggap terhormat dan berjaya dalam bidang masing-masing mahu melibatkan diri dalam sesuatu yang dianggap gila ini? Sesetengah daripada mereka didorong oleh perasaan takut terutama bagi pencinta keamanan. Ini kerana jika mereka enggan melibatkan diri dalam mana-mana projek saintifik yang dibiayai oleh pihak tentera, bersedialah nama mereka dimalukan atau disenaraihitam.

Ini berlaku kepada Robert Oppenheimer, pencipta bom atom yang kemudiannya menjadi penentang tegar penghasilan bom termonuklear. Ini menyebabkan beliau disenaraihitam, kehilangan pekerjaan dan sentiasa dikatakan merupakan seorang perisik Soviet.

Ada
pula yang menyertai program-program ini atas dasar patriotisme terutama selepas
WWII. Perlu diingat, sesetengah daripada mereka ini merupakan golongan cerdik
pandai yang kehilangan semua benda termasuk orang tersayang apabila negara
kelahiran mereka dijajah rejim Nazi Jerman. Justeru bila mereka berhijrah ke
Amerika, perkara ini tidak menjadi satu isu kerana pada mereka, penyertaan
mereka diharap dapat menghalang perkara yang menimpa negara kelahiran mereka
tidak berulang di Amerika Syarikat.

Selain itu, ada yang melihatnya sebagai satu peluang meneroka cabang baru sains terutama bidang astronomi. Sagan misalnya melihat menerusi Projek A119, ia boleh membuka ruang kepada penyelidikan mikrob di bulan dan sekaligus, bukti konklusif kepada kewujudan kehidupan di alam semesta selain bumi. Ada pula yang melihat peluang mengkaji struktur sub-permukaan bulan melalui gempa bumi tiruan yang terhasil daripada letupan bom nuklear di bulan.

Mengikut pelan asal projek, bom termonuklear itu akan diletupkan bahagian sisi gelap bulan agar cahaya matahari dapat menunjukkan awan cendawan yang terhasil dari letupan berkenaan. Menurut Reiffel, tidak mustahil peluru berpandu nuklear dilancarkan ke bulan dengan ketepatan dalam jarak dua kaki memandangkan jarak bumi dengan bulan ialah 2,159 batu.

Tetapi, perancang projek berhadapan satu masalah. Untuk mendapatkan imej letupan sedemikian di bulan merupakan sesuatu yang mustahil. Jika bom termonuklear itu diletupkan, ia tidak akan menghasilkan awan cendawan yang biasa kita lihat dalam mana-mana video ujian bom nuklear pada tahun 50-an kerana awan sebegini hanya wujud dalam atmosfera.

Tanpa beban atmosfera, tidak akan wujud halagan bagi pengembangan abu-abu dan serpihan yang terhasil daripada letupan nuklar. Senang cerita, terlalu banyak habuk. Ya, cahaya matahari masih tetap menyinari letupan berkenaan dan ia dapat dilihat dari bumi tetapi ia tidak sedramatik yang disangkakan.

Justeru, tidak hairanlah mengapa Projek A119 dihentikan tanpa dinyatakan sebab ia ditutup berikutan masih diklasifikasikan sebagai rahsia sulit. Tetapi ramai dapat menelah mengapa ia dihentikan. Sesetengah merasakan ia dihentikan kerana bahaya objek yang kembali ke bumi dalam keadaan beradiasi selepas melancarkan peluru berpandu nuklear ke bulan sekaligus memberi ancaman kepada kehidupan di bumi.

Ada pula berpandangan ia dihentikan kerana bimbang kesan radiasi yang wujud akan menjejaskan sebarang peluang ekspedisi penjelajahan ke angkasa lepas termasuk bulan. Akhir sekali, ada juga melihat jika ia tetap diteruskan, USAF yang akan menanggung malu kerana orang ramai melihat projek ini cubaan merosakkan kecantikan bulan daripada demonstrasi kehebatan sisi saintifik Amerika.

Dan
bila Perjanjian Angkasa Lepas dimeterai pada tahun 1967, ia mematikan terus
sebarang cubaan menghidupkan projek itu. Melalui salah satu terma perjanjian,
negara-negara yang menandatangan termasuk Amerika dan Soviet bersetuju untuk
tidak meletakkan mana-mana bentuk senjata pemusnah besar-besaran di angkasa
lepas termasuk bom nuklear. Perjanjian sebegini dilihat paku terakhir kepada
keranda Projek A119 dan menjadi motivasi kepada penyelidikan dan ekspedisi
berbentuk saintifik termasuk pendaratan di bulan pada tahun 1969.

RUJUKAN

1.
Andrews, Robin. (2018). This Is The Story Of How America Once Thought About
Nuking The Moon. Forbes. https://www.forbes.com/sites/robinandrews/2018/08/06/this-is-the-story-of-how-america-once-thought-of-nuking-the-moon/#daa413c30b75

2.
Houghton, Vince. (2019). Why the Air Force Almost Blasted the Moon with an
H-Bomb. History. https://www.history.com/news/nuclear-bomb-moon-cold-war-plan


Confucius – Ahli Falsafah Agung China

Confucius merupakan seorang ahli falsafah China yang hidup pada 2500 tahun lalu dan antara salah seorang figura purba paling diingati dan paling berpengaruh dalam sejarah China. Beliau dilahirkan dalam sebuah keluarga yang sangat miskin pada tahun 551 Sebelum Masehi. Pada waktu itu, China sedang mengharungi zaman perpecahan, yang lebih dikenali dengan panggilan Zaman Musim Bunga dan Musim Luruh. Ketika itu, pemerintahan Dinasti Zhou kian lama kian lemah.

Walaupun monarki Zhou masih wujud, ia hanya berdiri pada nama semata-mata dan kefungsian sebenar yang dimainkannya sekadar terhad pada pengekalan tradisi ritual dan upacara diraja. China kemudian berpecah kepada beberapa buah kerajaan kecil dan di tangan para pemerintah-feudal inilah autoriti pentadbiran sebenar berada. Setiap negara saling berperang antara satu sama lain dan pada zaman huru-hara sebeginilah ajaran Confucius berkembang dan seterusnya mempengaruhi perjalanan sejarah China.

LATAR BELAKANG CONFUCIUS

Confucius dilahirkan pada tahun 551SM di negara Lu (berhampiran Qufu, Shandong moden). Nama sebenar beliau, iaitu Kong Qiu, kebiasaannya tidak digunakan sebagai tanda hormat kepadanya. Menurut Sima Qian, seorang sejarahwan purba China, sebelum kelahiran Confucius, kedua-dua orang tuanya memanjatkan doa di sebuah bukit suci bernama Ni dan memohon supaya dikurniakan seorang anak.

Setelah doa mereka dikabulkan, mereka pun menamakan anak itu bersempena nama bukit tersebut. Confucius turut dikenali sebagai Kong Zi, yang bermaksud Guru Kong, atau kadangkala Kong Fuci, yang membawa erti ‘Guru Mulia Kong’. Confucius adalah istilah Latin bagi Kong Fuzi dan ia digunakan buat pertama kali oleh mubaligh-mubaligh Jesuit yang mengunjungi China pada era Dinasti Ming.

Confucius lahir dalam sebuah kelas sosial yang dipanggil sebagai shi. Kelas sosial ini boleh diandaikan sama seperti orang suruhan atau kesatria dalam hierarki sosial di Eropah pada zaman pertengahan. Salah satu peranan anggota kelas sosial ini adalah mentadbir wilayah sebagai wakil raja.

Walau bagaimanapun, para era Musim Bunga dan Musim Luruh, para pemerintah dari kebanyakan negara lebih cenderung mengambil pegawai-pegawai lantikan kerajaan untuk menjalankan tugas pentadbiran. Dasar sebegini tentunya memberi kesan kepada anggota kelas shi.

Namun, mereka masih mempunyai keunggulan yang tersendiri berkat pengetahuan yang mendalam tentang adat-istiadat golongan bangsawan. Pengetahuan inilah yang menjamin kedudukan mereka pada zaman itu. Oleh kerana raja-raja feudal kebiasaannya mahu mengikuti adat-istiadat yang diamalkan di istana Dinasti Zhou, maka mereka memerlukan kehadiran anggota kelas shi dalam istana mereka.

KARYA-KARYA PURBA YANG MEMERIHALKAN CONFUCIUS

Kebanyakan maklumat yang kita ketahui perihal kehidupan awal Confucius diambil daripada sumber-sumber sejarah purba dan sumber-sumber tradisi China. Antara lain, Sima Qian ada mencatatkan bahawa semasa Confucius masih kecil, beliau selalu menghiburkan diri dengan menyusun bekas-bekas ritual dan mengadakan upacara olok-olok.

Perihal pendidikan Confucius, beliau mempelajari adat-istiadat istana daripada seorang guru Tao dan pendidikan muzik pula diperoleh daripada Chang Hong. Beliau mula mengajar muridnya sendiri semasa berusia pertengahan abad. Menurut Sima Qian, Confucius mempunyai seramai 3000 orang murid. Namun, sumber-sumber lain menyatakan bahawa jumlah murid beliau adalah sekitar 70 atau 72 orang sahaja.

CONFUCIANISME

Falsafah yang disebarkan oleh Confucius merangkumi tajuk yang meluas, seperti etika, politik, dan pendidikan. Karya beliau yang berjudul Lunyu (The Analect) dianggap sebagai sebuah magnum opus daripada Confucius. Karya ini mengandungi ajaran-ajaran Confucius dan perbualannya dengan murid-murid. Nilai-nilai yang sering ditekankan oleh Confucius adalah empati, pembangunan peribadi, kesetiaan, dan ketaatan.

Falsafah Confucius mendominasi masyarakat China dalam kebanyakan sejarahnya. Namun, wujud juga era di mana falsafah beliau menerima tentangan. Misalnya pada era Dinasti Qin, aliran falsafah yang dicenderungi oleh Qin Shi Huang adalah falsafah Legalisme, manakala pada era moden pula, kita dapat melihat betapa Mao Zedong menerusi Revolusi Budaya cuba menghapuskan pengaruh Confucianisme.

Walaupun menerima tentangan sedemikian rupa, Confucianisme masih kekal sebagai sebuah aliran falsafah yang amat berpengaruh baik dalam kalangan masyarakat China mahupun masyarakat sedunia.

TERJEMAHAN:

Wu Mingren. (4 Oktober 2016). The Lasting Legacy of Wiseman of Confucius. Ancient Origins. https://www.ancient-origins.net/history-famous-people/lasting-legacy-wiseman-confucius-006759


Gorila Pun Dijangkiti Covid-19

Pada tahun lepas, dunia dikejutkan dengan beberapa kes jangkitan Covid-19 membabitkan haiwan-haiwan zoo di Amerika Syarikat. Antara spesies haiwan yang terkesan ialah spesies kucing besar seperti harimau Malaya dan harimau kumbang salji. Tetapi pada tahun ini, spesies haiwan lain pula yang terkesan iaitu gorila.

Kes jangkitan Covid-19 membabitkan beberapa ekor gorila dilaporkan taman safari zoo San Diego, California pada Isnin lepas. Mengikut laporan pihak zoo, lapan ekor gorila dijangkiti dengan sesetengah daripadanya menunjukkan simptom. Perkara ini turut disahkan Gabenor California, Gavin Newsom dalam sidang media harian Covid-19nya.

Haiwan ini dikatakan mendapat jangkitan Covid-19 daripada seorang ahli pasukan penjaga hidupan liar taman. Ahli tersebut turut disahkan positif Covid-19 selepas menjalani ujian saringan tetapi tidak menunjukkan simptom. Pengesahan ujian Covid-19 gorila-gorila ini dibuat dengan menguji sampel najis mereka dan pihak zoo tidak menolak kemungkinan gorila-gorila lain dijangkiti.

Ketika ini, semua gorila ditempatkan dalam habitat mereka di taman yang terletak di utara San Diego itu dan dipantau oleh pasukan veterinar bertugas. Pasukan ini turut bekerjasama dengan pakar-pakar perubatan sekiranya keadaan gorila yang dijangkiti semakin serius.

Isu jangkitan antara spesies merupakan antara isu jangkitan Covid-19 yang menjadi tumpuan para saintis. Malah, ramai pakar termasuk Pusat Kawalan Peny-akit (CDC) Amerika Syarikat tidak menolak punca sebenar jangkitan koronavirus datangnya dari seekor kelawar. Bagaimanapun, tidak diketahui spesies haiwan mana yang terkesan dengan beberapa haiwan peliharaan seperti anjing dan kucing jatuh sakit di beberapa negara termasuk AS.

Bagi gorila-gorila ini, pakar-pakar veterinar akan memantau tingkah laku mereka sambil memastikan mereka mendapat vitamin, cecair dan makanan yang mencukupi. Begitupun, tiada rawatan Covid-19 yang spesifik diberikan. Menurut pengarah eksekutif zoo, Lisa Peterson, haiwan liar seperti gorila amat berdaya tahan dengan penyakit dan mempunyai kadar pemulihan berbeza berbanding manusia.

RUJUKAN:

Ho, V. (2021). Gorillas at San Diego Zoo test positive for Covid in apparent first. The Guardian.


Kenapa Orang Inggeris Kata Melayu Bangsa Pemalas?

Orang Inggeris bila datang ke Tanah Melayu, mereka sedar orang Melayu memang rajin dan ‘pantang duduk diam’.

Mereka nampak orang Melayu masuk hutan mencari akar kayu, mengharung laut mencari ikan, meredah sungai mencari bijih dan turun ke bendang membajak sawah.

Waktu senggang di rumah, orang Melayu bertukang, mengayam tikar, menenun kain dan mengait jala. Waktu malam pergi ke masjid, mendengar pengajian dan membaca Yasin. Memang rajin dan penuh dengan aktiviti seharian. Semua ini orang Inggeris nampak dan sedar.

Kalau dibaca kajian pengkaji-pengkaji Inggeris tentang Melayu seperti Crawfurd, Marsden, Raffles, Gardner, Newbold, Woolley, Linehan, Wheatley dan ramai lagi memang jelas menunjukkan bahawa bangsa Melayu dulu adalah bangsa yang rajin dan kreatif.


Bertikam Keris Di Atas ‘Pre-Dreadnought Ironclad

Jika anda pernah menonton filem るろうに剣心 伝説の最期編, anda pasti ingat aksi perlawanan antara Kenshin dan Seta Soujiro di atas sebuah kapal perang yang memang ‘steampunk’ habis.

Tajuk di atas hanya sensasi saja, cumanya… Srikandi terfikir, jika di zaman Pemulihan Meiji, bangsa Jepun boleh mengejar perkembangan teknologi Barat dengan begitu pantas, maka ia boleh dijadikan banyak iktibar dan pelajaran.

Kapal perang dalam filem tersebut pada pandangan Srikandi mungkin mendekati kapal seperti kapal kelas-Matshushima ataupun kapal Mikasa yang terlibat dalam Pertempuran Tsushima (kempen Perang Rusia-Jepun). Namun rekabentuk badan kapal tersebut dan jumlah cerobong kapalnya cenderung kepada kapal perang ‘pre-dreadnought’ buatan Perancis seperti Jauréguiberry atau Massena.

Habis kempen Perang China-Jepun Pertama, pihak Jepun telah mengambil iktibar dengan menukar taktik penggunaan kapal-kapal kecil seperti ‘torpedo boat’ dan lain-lain taktik serangan sebegini kepada membina kapal-kapal perang lebih berkuasa dan berkemampuan tinggi bagi menghadapi ancaman lebih besar. Seperkara yang menarik, dengan menggunakan kuasa perdagangan, Jepun telah membeli dan memindah teknologi kapal perang dari British.

Seperti yang Srikandi beritahu dalam buku Rentaka Sekalian Bijasura, adalah penting untuk memahami prinsip “MENYERANG ADALAH PERTAHANAN TERBAIK” dengan ertikata kita mesti menyiapkan pertahanan kita dalam mood seolah-olah kita mahu menyerang atau menjajah negara lain.

Sultan-sultan Melayu ketika itu (sezaman Pemulihan Meiji) bukanlah miskin, perdagangan timah, rempah dan macam-macamlah paip pendapatan mereka. Bahkan boleh membiayai HMS Malaya (kemudiannya), boleh bagi 3 juta pound untuk pembinaan kapal itu dan 4 juta pound untuk landasan keretapi. British mengaku Tanah Melayu menyumbang suku dari kekayaannya dan lepas hampir muflis ketika peperangan di Eropah, British harapkan Tanah Melayu!

Cumanya Srikandi agak kesal kerana negeri-negeri Melayu ketika itu (sebelum 1874) tidak menggunakan kekayaan tadi betul-betul untuk membangunkan pertahanan masing-masing. Kadang-kadang dalam banyak perkara, BERBELANJA ITU LEBIH BERMANFAAT dari hanya menyimpan dan mengumpul kekayaan sahaja.

Harta yang disimpan tetaplah berupa harta, tidak menyumbang apa-apa kecuali persepsi bahawa kita berada dalam keadaan ‘selamat’ atau istilahnya ‘bebas kewangan’. Srikandi taklah kata menyimpan itu tidak bagus…bagus… cuma kalau asyik menyimpan saja, bilalah kita nak menikmati kekayaan itu?

Menyimpan saja tapi tak buat program pertahanan, last-last kena serang dan kalah macam tu je oleh pihak yang berbelanja banyak untuk program pertahanannya. Tak ke naya cenggitu. Kekayaan itu lebih berguna jika kita tahu menguruskannya dan nak tahu menguruskannya kita kenalah tahu untuk fokus apa yang penting dan yang tidak penting. Ilmu pentadbiran itu ibarat raja dan otak kepada sumber-sumber kekayaan itu tadi.

Jadi, lepas ni kalau kita nak bertikam keris, bertikamlah di atas ‘Pre-Dreadnought Ironclad’. Ini baru ‘steampunk’.


Tabung Haji Jalin Kerjasama Dengan Bank Islam

Tabung Haji bukan sahaja aktif dalam menguruskan hal ehwal tentang jemaah haji saban tahun, tetapi Tabung Haji juga sentiasa berusaha untuk membantu usahawan bumiputera di dalam bidang perniagaan. Pelbagai cara yang digunakan oleh Tabung Haji untuk membantu usahawan usahawan di Malaysia, antaranya dengan melakukan kerjasama antara Tabung Haji dengan Bank Islam.

Kerjasama antara Tabung Haji dan Bank Islam akan banyak memberi manfaat kepada usahawan usahawan bumiputera. Selain itu, kerjasama ini juga bertujuan untuk mengukuhkan taraf ekonomi Bumiputera Muslim dan Perusahaan Kecil Sederhana (PKS) Dengan menyediakan dana.  Dengan kerjasama ini terhasil satu produk untuk usahawan bumiputera iaitu PKS Al-Ansar.

PKS Al-Ansar ini juga akan memudahkan operasi perniagaan kepada usahawan. Tetapi usahawan perlu mematuhi kriteria kriteria yang telah ditetapkan sebelum memohon dana ini. Perniagaan yang dilakukan mesti yang halal, sekurang kurangnya beroperasi dua tahun dan perlu merekod keuntungan dalam lasa setahun terakhir.

Al-Ansar juga adalah produk yang berlandaskan syariah Islam dimana menggunakan konsep tawaruq. Konsep ini bermaksud membeli komoditi dengan harga yang ditangguh kemudia dijual kepada pihak lain untuk mendapatkan tunai. Usahawan akan mendapat dana di dalam jurang RM 50,000 hingga RM 1,000,000. Dana ini termasuk dengan kos guaman dan sumbangan takaful. Dana ini haruslah bertujuan untuk modal kerja, pembiayaan kontrak dan juga perbelanjaan modal.


4 Sukan Yang Dah Pupus Di Dunia

Acara melibatkan sukan telah berlangsung sejak ratusan tahun dahulu. Malahan kejohanan seumpama olimpik juga telah diadakan sejak zaman negara-negara kota Yunani.

Hari ini juga kita banyak menyaksikan pelbagai sukan dari era silam berevolusi menjadi sukan moden. Salah satunya adalah sukan sepak raga yang dikatakan telah wujud sejak abad ke-15 masihi.

Permainan ini pada asalnya melibatkan peserta bermain dalam bulatan sahaja. Walau bagaimanapun, evolusi berlaku apabila sepak raga dipermainkan sama seperti badminton dengan format yang baru.

Namun terdapat juga beberapa sukan yang tidak sempat berevolusi lalu pupus ditelan zaman.

Apakah sukan-sukan itu? Berikut adalah 4 jenis sukan yang telah pupus di zaman moden.

1. Pankration

Pankration merupakan salah satu sukan popular yang dipertandingkan di sukan olimpik purba antara negara-negara kota Yunani.

Sukan ini diperkenalkan di sukan olimpik purba adalah pada tahun 648 sebelum masihi. Masyarakat di negara kota Yunani beranggapan sukan ini menguji kekuatan dan teknik peserta dalam menewaskan lawan.

Buat pengetahuan anda semua, pankration boleh digambarkan sebagai gabungan antara tinju dan gusti tetapi sangat pelik.

Satu-satu peraturan yang digunapakai dalam sukan ini adalah dilarang menggigit dan mencederakan mata, hidung dan mulut lawan mereka.

Sukan ini dimainkan dengan peserta dikehendaki bogel serta akan dilumuri dengan minyak. Perlawanan ini akan berlanjutan selagi tiada peserta yang mati ataupun sampai ada mengaku kekalahan.

2. Camping

Jangan terkeliru dengan terma ‘camping’ yang biasanya digunakan di zaman moden sebagai aktiviti perkhemahan.

Tahukah anda, camping merupakan sukan berkaitan bola abad pertengahan yang dikatakan menjadi asas kepada permaianan bola sepak pada hari ini.

Sukan ini selalunya dimainkan pada hari Ahad setelah aktiviti keagamaan di gereja. Sukan ini melibatkan dua pasukan yang mengandungi 10 hingga 15 orang yang akan merebut sebijik bola.

Seorang pemain akan mendapatkan bola itu lalu berlari mengatasi lawan sambil dilindungi pasukannya untuk dibawa ke gawang.

Ya sekali imbas, sukan ini memang sangat mirip dengan bola sepak moden.

Malahan provokasi dan ejekan yang menjadi asam garam bola sepak moden juga turut berlaku dalam sukan camping.

3. Perlumbaan Trek Papan

Perlumbaan trek papan merupakan sukan pemotoran Amerika Syarikat yang begitu masyhur pada awal abad ke-20.

Pelumba motorsikal akan berlumba di dalam gelanggan kayu bulat yang menyerupai velodrom moden untuk acara keirin.

Walau bagaimanapun, sukan ini dianggap sangat berbahaya kerana sudah beberapa kali memakan nyawa.

Motorsikal yang dibikin dengan kelajuan maksimum tetapi tidak miliki brek telah membuatkan banyak kemalangan maut berlaku.

Sukan ini akhirnya hilang ketika Amerika Syarikat dilanda The Great Depression pada era 1930-an.

4. Club Swinging

Club Swinging merupakan sukan yang berasal daripada India yang digunakan untuk meningkatkan kekuatan tentera.

Club swinging juga digunakan oleh Tentera British sebagai rutin latihan fizikal mereka dengan beberapa penambahbaikan.

Buat mengetahuan anda semua, sukan ini pernah dipertandingkan di Sukan Olimpik pada tahun 1904 dan 1932 di Amerika Syarikat.

Kali terakhir sukan ini dianjurkan adalah ketika Kejuaraan Amerika pada tahun 1953. Selepas itu, sukan ini terus pupus dan hilang dari ingatan manusia moden.

#iSportsAsia

RUJUKAN:

Connor, L. (2019, Julai 3). 10 extinct sports. List Verse. Dipetik daripada https://listverse.com/2019/07/03/10-extinct-sports/


Mehrgarh – Tapak Arkeologi Penting Pakistan Yang Dipersia-Siakan Pemerintah

Mehrgarh merupakan sebuah tapak arkeologi yang terletak di Balochistan, barat daya Pakistan. Dalam bahasa tempatan , mehr membawa maksud ‘cinta’ dan garh pula bermaksud ‘langit’. Justeru, nama Mehrgarh boleh dimengertikan sebagai ‘langit cinta’.

Bagi lingkungan arkeologi, Mehrgarh dianggap sebagai salah sebuah tapak Neolitik paling penting di Asia Selatan, lebih-lebih lagi kerana ia menyimpan bukti pertanian terawal. Tambahan, Mehrgarh adalah tamadun yang mendahului Tamadun Lembah Indus yang umum kenali sebagai salah sebuah tamadun terawal manusia.

Untuk memberikan gambaran yang lebih jelas berkaitan perkembangan tapak Mehrgarh dari semasa ke semasa, sejarahwan membahagikan penempatan di sana kepada tujuh era berbeza – iaitu Era Mehrgarh I hingga VII.

Lokasi tepat Mehrgarh bertempat di Dataran Kachi, tidak jauh dari Genting Bolan yang terletak di barat Sungai Indus. Persekitaran di Dataran Kachi sememangnya sesuai untuk diduduki manusia, terutama dengan kehadiran sumber air dan tanah yang subur.

Genting Bolan pula merupakan ciri geografi yang penting kerana mampu menghubungkan antara Mehrgarh dan rantau barat seperti Lembah Indus, Dataran Irani, dan juga Hilal Subur (Timur Dekat). Dalam erti kata lain, Genting Bolan sejak ribuan tahun dahulu menyaksikan berlakunya interaksi pelbagai lapisan masyarakat – baik pedagang, pasukan ten.te.ra, mahupun suku-suku nomad. Nilai strategik yang dimiliki Genting Bolan terus berkekalan hingga ke zaman moden, khususnya sewaktu penja.ja.h British memanfaatkannya bagi meny.era.ng Afghanistan.

Pada hari ini, lokasi Mehrgarh tidak jauh dari bandar Quetta, Kalat, dan Sibi manakala Mohenjo-Daro dan Harappa yang merupakan pusat Tamadun Lembah Indus pula masing-masing terletak di timur laut dan tenggara Mehrgarh.

Penemuan tapak arkeologi Mehrgarh berlaku agak lewat berbanding Mohenjo-Daro dan Harappa yang masing-masing dijumpai seawal tahun 1911 (ekskavasi pertama dilakukan pada 1920an) dan 1826 Masehi (ekskavasi pertama dilakukan pada 1920).

Mehrgarh, sebaliknya, hanya dijumpai pada tahun 1974. Individu yang bertanggungjawab di atas penemuan tersebut ialah Jean-François Jarrige yang bertugas sebagai ahli arkeologi Perancis. Selain Mehrgarh, Jarrige turut mengetuai ekskavasi di beberapa tapak arkeologi lain seperti Nausharo, Pirak, Sibri, Dauda Damb, Lal Shah, Damboli, dan Shah Ghair.

Sepanjang tahun 1974 hingga 1986, Jarrige dan pasukannya menjalankan ekskavasi arkeologi di tapak yang berkeluasan 495 ekar itu. Ia kemudian terhenti selama 10 tahun sebelum disambung semula pada tahun 1997.

Bagaimanapun, mereka hanya sempat bekerja selama empat tahun kerana pada tahun 2000, projek yang merupakan usaha sama antara Misi Arkeologi Perancis dan Jabatan Arkeologi Pakistan ini terpaksa dihentikan. Walaupun tidak sempat diselesaikan, banyak maklumat yang sempat digali.

Tapak arkeologi Mehrgarh merupakan sebuah tell atau gundukan buatan yang zaman berganti zaman, semakin meninggi kerana bangunan-bangunan baru didirikan di atas runtuhan bangunan lama.

Petempatan paling dikenali di Mehrgarh terletak di penjuru timur laut, disebut oleh lingkungan arkeologi sebagai MR3. Era penghunian kawasan ini dilabel sebagai Era Mehrgarh I, dengan usianya boleh dijejak kembali pada tahun 7,000 hingga 5,500 SM, seiring dengan berlangsungnya Zaman Neolitik. Ketika itu, Mehrgarh masih merupakan sebuah perkampungan kecil yang bergantung sepenuhnya pada aktiviti pertanian dan penternakan.

Kebudayaan di Mehrgarh pada waktu itu bersifat asemarik, yakni tidak menghasilkan apa-apa jenis barang seramik dan tembikar. Bukti arkeologi juga menunjukkan yang masyarakat Mehrgarh ketika itu memanfaatkan bijih tembaga, serta pelbagai jenis alatan batu dan tulang lain.

Penemuan barang buatan tamadun asing, cengkerang yang berasal dari pantai yang jauh, dan lapis lazuli dari Afghanistan mengisyaratkan betapa penduduk Mehrgarh sudah pun mengadakan interaksi dengan dunia seawal Era Mehrgarh I lagi.

Pada era tersebut, mereka menetap di dalam rumah tanah liat serba ringkas yang mempunyai empat ruang terpisah. Rumah ini umumnya berbentuk segi empat tepat, dengan bongkah-bongkah tanah liatnya pula berbentuk sedikit panjang. Bentuk bangunan ini agak serupa dengan bangunan dari milenium ke-7 Sebelum Masehi di Mesopotamia, justeru melahirkan hipotesis wujudnya hubungan antara dua tamadun berkenaan.

Mehrgarh paling dikenali kerana menyimpan bukti pertanian terawal di Asia Selatan. Penghuni terawalnya menanam beberapa jenis tumbuhan seperti barli, gandum einkorn, gandum emmer, buah jujube India, dan kurma. Dapatan arkeologi juga ada menjumpai tinggalan haiwan tenakan seperti kambing, biri-biri, dan lembu di samping haiwan-haiwan liar seperti gazel, kerbau air, dan gajah.

Di samping pertanian dan penternakan, tamadun awal di Mehrgarh juga menyimpan bukti penghasilan kapas dan pene.bu.kan gigi terawal yang laporannya masing-masing diterbitkan dalam Journal of Archaeological Science tahun 2002 dan Nature tahun 2006.

Peringkat pendudukan berikutnya disebut sebagai Era Mehrgarh II yang berlangsung pada tahun 5,500 hingga 4,800 Sebelum Masehi. Ketika itu, penduduk Mehrgarh sudah mula menghasilkan barangan seramik. Era ini juga menyaksikan berlaku perpindahan dari kawasan MR3 ke MR4, di samping aktiviti pertanian bergiat lebih rancak dengan barli menjadi tanaman utama.

Kawasan MR4 turut menyimpan runtuhan beberapa buah bangunan yang dibina daripada bata jemur. Ia berbentuk segi empat tepat dan dibahagikan secara simetri kepada beberapa ruangan kecil. Bagaimanapun, bangunan ini dipercayai bukanlah rumah kerana ia tidak mempunyai pintu dan tinggalan barang seharian. Lingkungan arkeologi berpendapat ia adalah jelapang atau gudang kegunaan seluruh masyarakat.

Hasil seni utama yang dikeluarkan oleh masyarakat Mehrgarh ketika itu ialah batu manik dan perhiasan cengkerang. Antara batu yang digunakan bagi menghasilkan manik termasuklah batu kapur, batu steatite, batu akik dan batu jasper. Kegiatan industri seni ini mendorong kepada peningkatan aktiviti import barangan mentah dari tamadun-tamadun luar.

Kerancakan sebegini berlanjutan sehingga Era Mehrgarh III yang berlangsung dari 4,800 hingga 3,500 Sebelum Masehi. Pada era ini, kawasan petempatan sekali lagi berpindah – kali ini ke MR1. Sejumlah gudang dan rumah berjaya dijumpai oleh lingkungan arkeologi, dengan reka bentuknya didapati lebih terperinci berbanding zaman sebelumnya. Misalnya, setiap tapak bangunan ditambak dengan batu kerikil dan bongkah-bongkah batu binaannya pula diperbuat menggunakan acuan khusus.

Era Mehrgarh IV – VII yang berpanjangan dari 3,500 hingga 2,500 SM pula menyaksikan penghasilan barang tembikar dan barang seni semakin mengalami perkembangan khususnya dari sudut reka bentuk. Sememangnya, keadaan ini sepadan dengan Zaman Tembaga yang sedang berlangsung ketika itu.

Bagaimanapun, Mehrgarh ditinggalkan secara besar-besaran menjelang lewat era Mehrgarh VII. Sejarahwan mengandaikan yang ia berpunca daripada perubahan cuaca yang menjadikan bumi Balochistam semakin gersang dan tidak sesuai untuk aktiviti pertanian. Justeru, kebanyakan penghuninya berpindah ke Lembah Indus yang lebih subur.

Walaupun kaya dengan nilai sejarahnya yang tersendiri, keadaan tapak arkeologi Mehrgarh pada hari ini agak menyedihkan. Pakistan seakan-akan langsung tidak mengambil peduli tentang tapak berkenaan, sedangkan ia sudah pun tercalon sebagai Tapak Warisan Dunia UNESCO.

Pada tahun 2002, Mehrgarh menjadi mang.sa perba.la.han kaum antara Raisani dan Rind yang saling berbalas tem.ba.kan pe.lu.ru berpandu. Akibatnya, tapak berkenaan mengalami kero.sa.kan teruk. Oktober 2014 pula, pihak berkuasa Itali member.kas sin.di.ket penjualan barangan antik dari Mehrgarh secara ha.ram di Rome. Bagaimanapun, barangan tersebut masih belum dipulangkan kerana sikap tidak peduli yang dipamerkan oleh kerajaan Pakistan.

Cukup menghampakan, apabila tinggalan bersejarah yang seharusnya dimiliki secara bersama oleh seluruh penduduk dunia dikesampingkan, diabaikan, dan dibiarkan tidak terpelihara akibat kealpaan pihak berkuasa.

TERJEMAHAN
Wu Mingren. (23 September 2019). A Treasure in Ruins: Ancient Mehrgarh Lost to Thieves and Violence. Ancient Origins.